Situasi Covid-19 belum stabil, dibimbangi meningkat selepas PRN Melaka

Penularan kes Covid-19 dibimbangi meningkat selepas Pilihan Raya Negeri (PRN) Melaka memandangkan situasi yang masih belum stabil ketika ini.

Kebimbangan itu disuarakan Pengarah Kesihatan Melaka, Dr Rusdi Abd Rahman kerana terdapat petanda kurang baik seperti peningkatan kadar kebolehjangkitan (Rt) Covid-19 di negeri tersebut yang direkodkan.

“Kebanyakan indikator utama seperti purata kes aktif, kematian dan kadar kes memerlukan rawatan di ICU, menunjukkan pola penurunan, namun Rt Covid-19 mencatat peningkatan kepada 0.97 pada 12 November lalu.

“Situasi ini membimbangkan kerana peningkatan kes baharu dan nilai Rt daripada minggu sebelumnya, menggambarkan potensi penularan Covid-19 kepada masyarakat dan seterusnya risiko pendedahan lebih tinggi untuk dijangkiti virus itu,” katanya dalam satu kenyataan.

Dr Rusdi memaklumkan dari 7 hingga 13 November lalu, jumlah jangkitan baharu Covid-19 di Melaka mencatat penurunan tujuh peratus daripada 1,400 pada minggu sebelumnya kepada 1,300 kes, dan purata kes aktif pula menurun 8.7 peratus kepada 2,809 kes.

Beliau berkata, kematian akibat Covid-19 pula menurun sebanyak 33 peratus daripada enam kepada empat kes, manakala purata tujuh hari bagi kes memerlukan rawatan di ICU serta alat bantuan pernafasan, masing-masing menurun 11.8 peratus dan 14.3 peratus.

“Namun, kadar insiden purata kes tujuh hari masih tinggi, iaitu 19.9 per 100,000 penduduk pada minggu epidemiologi (ME) ke-45 (7 hingga 13 November lalu).

“Kadar insiden jangkitan Covid-19 Melaka bagi tempoh 14 hari (4 hingga 18 November lalu) ialah 290 per 100,000 penduduk dan menduduki tangga kelima tertinggi dalam kalangan negeri di Malaysia.

“Rt di Melaka menunjukkan pola tidak stabil sepanjang tempoh dua minggu, namun lebih rendah daripada Rt Malaysia,” katanya lagi.

Berhubung kemasukan pesakit ke hospital, Dr Rusdi berkata, hanya tujuh daripada 198 kes yang dimasukkan ke hospital adalah pesakit Covid-19 kategori tiga hingga lima setakat 13 November lalu.

Katanya, jumlah kes aktif yang masuk ke hospital dari ME ke-39 ke ME ke-45 pula menunjukkan pola penurunan, dengan 494 daripada 1,328 kes yang dilaporkan sedang menerima rawatan di fasiliti kesihatan awam dan swasta di Melaka.

“Daripada jumlah itu, 389 pesakit adalah kategori satu dan dua yang tidak dapat menjalani kuarantin di rumah; kategori tiga (31); kategori empat (59) dan kategori lima (15), manakala baki 834 kes kategori satu dan dua sedang menjalani kuarantin kendiri melalui pemantauan Pusat Penilaian Covid-19 (CAC).

“Kapasiti maksimum katil penjagaan kritikal bagi kes COVID-19 di Melaka ialah 90 bagi empat hospital kerajaan dan enam katil di hospital swasta, dengan purata penggunaan katil penjagaan kritikal bagi seminggu adalah pada kadar 23 peratus.

“Bilangan mesin bantu pernafasan ialah 96 unit dan mencukupi buat masa ini,” katanya.

Beliau memaklumkan, Jabatan Kesihatan Melaka sudah memulakan langkah kesiapsiagaan untuk menghadapi kemungkinan peningkatan kes susulan PRN Melaka, antaranya menambah jumlah katil untuk pesakit Covid-19 kepada 721 di Hospital Melaka.

Selain itu, Hospital Melaka juga memiliki fasiliti Hospital Medan MERCY yang boleh merawat 75 pesakit, manakala Pusat Kuarantin dan Rawatan Berisiko Rendah (PKRC) Pusat Dagangan Antarabangsa Melaka (MITC) memiliki 1,351 katil, dengan kadar penggunaan semasa sebanyak 27.4 peratus.

“Pihak Kesihatan Awam menutup kebanyakan Pusat Pemberian Vaksin Awam bagi membolehkan mobilisasi kakitangan kesihatan ke PKRC MITC, Jabatan Kecemasan Hospital Melaka, CAC Covid-19 dan aktiviti saringan kontak kes Covid-19.

“Semua Klinik Kesihatan (KK) juga bersedia untuk menampung pertambahan pesakit jika berlaku peningkatan kes.

“Tujuh KK di Melaka menjalankan waktu operasi secara syif hingga jam 9.30 malam untuk memudahkan pesakit mendapat rawatan,” katanya.


Covid-19: Denmark henti guna vaksin AstraZeneca

Denmark menjadi negara pertama yang berhenti sepenuhnya menggunakan vaksin Covid-19, AstraZeneca, susulan laporan mengatakan kemungkinan ia ada kaitan dengan pembekuan darah yang serius.

Pihak berkuasa kesihatan negara itu berkata, keputusan itu mendorong kepada perubahan jadual skim vaksinasi yang dijangkakan pada 25 Julai kepada Ogos.

Keputusan siasatan terhadap pembekuan darah mendapati ianya benar dan kesan sampingannya adalah serius, kata Pengarah Lembaga Kesihatan Denmark, Soren Brostrom.

“Berdasarkan kepada semua pertimbangan, kami dengan ini akan meneruskan program vaksinasi kepada golongan sasaran tetapi bukan menggunakan vaksin ini (AstraZeneca).

Badan pemantau ubat-ubatan Kesatuan Eropah minggu lalu menemukan kemungkinan kaitan antara vaksin AstraZeneca dan cerebral venous sinus thrombosis (CVST), pembekuan darah di otak, tetapi berkata kematian akibat Covid-19 lebih tinggi berbanding risiko kematian akibat kesan sampingan.

Pada 4 April lalu, Agensi Perubatan Eropah menerima laporan 169 kes CVST selepas 34 juta dos Astrazeneca diberikan di kawasan ekonomi Eropah.

Bagaimanapun, EU menyerahkan kepada setiap negara membuat penilaian risiko mereka sendiri dan memutuskan bagaimana untuk menggunakan vaksin itu. – Agensi


UMNO singkir Tajuddin sebagai Ahli Majlis Tertinggi, arahan Zahid

Datuk Seri Tajuddin Abdul Rahman disingkir daripada jawatan Ahli Majlis Tertinggi (MT) UMNO yang dibuat atas arahan oleh Presidennya, Datuk Seri Ahmad Zahid Hamidi.

Surat pelucutan jawatan Ahli Parlimen Pasir Salak itu dikeluarkan oleh Setiausaha Agung UMNO Datuk Seri Ahmad Maslan yang memetik sebagai Zahid melalui surat tersebut menamatkan khidmatnya sebagai Ahli MT parti.

“Presiden (Datuk Seri Dr Ahmad Zahid Hamidi) melalui surat ini menamatkan pelantikan Datuk Seri sebagai ahli MKT UMNO,” katanya dalam surat bertarikh 21 Jun lapor FMT.

Dalam surat tersebut, Ahmad juga agar Tajuddin akan meneruskan khidmatnya sebagai ahli parti yang komited dan merakamkan ucapan tahniah atas pelantikannya sebagai duta besar.

Tiada sebarang alasan diberikan berhubung tindakan menyingkirkan Tajuddin tersebut yang baharu sahaja dilantik sebagai Duta Besar Malaysia ke Indonesia.

Untuk rekod, pelantikan Tajuddin sebagai Duta Besar juga menerima kritikan banyak pihak termasuk daripada UMNO sendiri.

Tajuddin sebelum ini pernah dipecat sebagai Pengerusi Bukan Eksekutif Prasarana Malaysia Berhad (Prasarana) pada Mei tahun lalu, beberapa hari selepas kenyataannya berhubung kemalangan LRT yang mengundang kritikan orang ramai.

Semasa pemilihan UMNO pada 2018 lalu, Tajuddin tewas dalam pertandingan bagi jawatan Naib Presiden. Namun, Zahid melantiknya sebagai Ahli MT yang dibuat secara lantikan.


Labuan belum capai 100% populasi dewasa lengkap vaksin: JKJAV

Hanya 95.7 peratus atau 65,564 individu daripada populasi dewasa di Wilayah Persekutuan Labuan yang melengkapkan suntikan vaksin Covid-19 sehingga Selasa, menurut rekod dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini.

Angka itu berbeza dengan kenyataan Pengerusi Jawatankuasa Pengurusan Bencana Labuan, Rithuan Ismail, semalam yang mendakwa 100 peratus populasi dewasa di Labuan sudah lengkap menerima dua dos vaksin Covid-19.

Bernama memetik kenyataan Rithuan turut mengatakan 100.5 peratus populasi dewasa yang sudah diimunisasi, namun berdasarkan rekod JKJAV sehingga semalam, hanya 102.6 peratus sahaja populasi dewasa di Wilayah Persekutuan itu yang menerima sekurang-kurangnya satu dos suntikan.

Rekod JKJAV itu juga menunjukkan belum ada mana-mana negeri atau Wilayah Persekutuan yang mencapai 100 peratus individu melengkapkan suntikan vaksin Covid-19 masing-masing baik dari segi populasi dewasa atau populasi keseluruhan.

Peratusan tertinggi populasi dewasa yang melengkapkan dos kedua dicatatkan Lembah Klang sebanyak 98.4 peratus atau melibatkan 6,065,343 individu. Lembah Klang merangkumi Selangor, Kuala Lumpur dan Putrajaya.

Mengikut rekod itu juga sejak Program Imunisasi Covid-19 Kebangsaan (PICK) dilancarkan pada Februari lalu sehingga semalam, hampir 37.4 juta dos vaksin telah diberikan kepada keseluruhan penduduk Malaysia.

Jumlah itu merangkumi 16,492,295 dos atau 50.5 peratus daripada populasi keseluruhan penduduk yang melengkapkan dos kedua, dan 20,943,582 dos atau 64.1 peratus menerima sekurang-kurangnya satu dos vaksin Covid-19.

Dari segi peratusan populasi dewasa pula, sebanyak 70.5 peratus penduduk Malaysia telah melengkapkan suntikan masing-masing, manakala 89.5 peratus lagi menerima sekurang-kurangnya satu dos vaksin.

Semalam sahaja, sebanyak 320,452 dos vaksin telah diberikan membabitkan 128,038 dos pertama dan 192,414 dos kedua.

Antara kakitangan Pusat Pemberian Vaksin (PPV) Integrasi KLCC yang ditutup secara rasmi hari ini setelah beroperasi sejak 7 Jun lalu.

Sementara itu, Pusat Pemberian Vaksin (PPV) Integrasi KLCC ditutup secara rasmi hari ini, setelah memberi 730,000 dos vaksin sejak mula beroperasi pada 7 Jun lalu, kata Ketua Pegawai Eksekutif ProtectHealth Corporation Sdn Bhd, Datuk Dr Anas Alam Faizli.

Beliau menzahirkan penghargaan kepada semua petugas, penyelaras PPV dan pengamal perubatan swasta yang telah bekerjasama dengan Kementerian Kesihatan (KKM) dalam menjayakan program itu.

ProtectHealth Corporation Sdn Bhd adalah anak syarikat KKM yang tidak berasaskan keuntungan dan dilantik sebagai pelaksana penyertaan pengamal perubatan swasta dan badan bukan kerajaan kesihatan bagi PICK.


Anwar harap SPR beri kelonggaran ceramah di padang pula

Suruhanjaya Pilihan Raya (SPR) digesa memberi kelonggaran lagi prosedur operasi standard (SOP) untuk memudahkan Pakatan Harapan (PH) berkempen pada Pilihan Raya Negeri (PRN) Johor kali ini.

Gesaan itu dibuat Ketua Pembangkang Datuk Seri Anwar Ibrahim termasuk membenarkan ceramah diadakan padang kerana lebih luas walaupun ceramah parti tersebut tidak mendapat sambutan orang ramai sepanjang kempen PRN Johor kali ini.

“Itu sebahagian daripada yang kita minta dengan Perdana Menteri (Datuk Seri Ismail Sabri Yaakob) tetapi kita kata bagi kelonggaran lebih untuk bercakap dengan orang ramai. Kita hendak jumpa orang ramai.

“SOP jarak semua saya setuju, nak kena luas, buat di padang, jarak-jarak tetapi kena bagi kempen,” katanya menurut laporan media.

Terdahulu, SPR mengumumkan kelonggaran SOP baharu kepada parti berkempen ia termasuk ceramah, syarahan dan kempen bagi PRN Johor kini boleh diadakan di dalam serta pekarangan pejabat parti dan bilik gerakan parti yang rasmi.

Selain itu, ceramah sepanjang tempoh kempen juga dibenarkan hingga jam 12 tengah malam, berkuat kuasa serta-merta, berbanding hanya hingga jam 10 malam sebelum ini.

SPR dalam kenyataannya menjelaskan, kelonggaran itu dibuat berdasarkan cadangan pindaan dan pandangan Kementerian Kesihatan (KKM) serta Majlis Keselamatan Negara (MKN).

Dalam pada itu, Anwar juga kecewa apabila kempen parti politik dikenakan kompaun kerana pelanggaran SOP yang berlaku sepanjang PRN Johor.

Penganjur ceramah pertama anjuran gabungan parti itu di Bilik Gerakan Amanah Kota Iskandar di Taman Mutiara Rini.

Pada program ceramah itu, penganjur dikenakan tiga kompaun bernilai RM3,000 oleh Pejabat Kesihatan Daerah (PKD) Johor Bahru.

Dalam pada itu, Anwar menafikan dakwaan gerakan kempen PH dilihat perlahan dan tidak serancak momentum ditunjukkan Barisan Nasional (BN) serta Perikatan Nasional (PN).

Sebaliknya, Anwar menjelaskan walaupun PH bukan parti yang kaya seperti BN dan PN, pihaknya berpuas hati dengan gerakan kempen yang sudah memasuki hari kelima.


UMNO mahu cetus rasa tak percaya rakyat kepada badan kehakiman

Majlis Peguam Malaysia (MPM) mengulangi peringatan bahawa ahli politik tidak seharusnya membuat sebarang kenyataan terhadap keputusan Mahkamah Persekutuan, termasuk yang berkaitan bekas Perdana Menteri Datuk Seri Najib Razak, yang diputuskan awal minggu ini.

Presiden MPM Karen Cheah Yee Lynn turut mengingatkan sekali lagi bahawa pendirian lantang UMNO terhadap keputusan Mahkamah Persekutuan baru-baru ini adalah serangan terhadap badan kehakiman.

Beliau berkata ahli politik tidak seharusnya cuba memenangi mahkamah menerusi pendapat awam dengan mengeluarkan kenyataan tanpa memahami pemakaian undang-undang, kerana tingkah laku itu sama dengan serangan terhadap kebebasan badan kehakiman dan kedaulatan undang-undang.

“Adalah penting untuk diperhatikan bahawa pelaksanaan kuasa kehakiman adalah aspek asas badan kehakiman di bawah struktur Perlembagaan Negara.

“Ini membolehkan hakim membuat keputusan berdasarkan kes demi kes, berdasarkan merit setiap kes yang dikemukakan di hadapan mereka, dan alasan yang kukuh untuk keputusan diberikan dalam bentuk alasan penghakiman.

“Walaupun kritikan bertanggungjawab terhadap keputusan atau penghakiman dibenarkan, kami mengulangi bahawa ahli politik tidak seharusnya membuat kenyataan yang tidak senonoh terhadap kuasa mahkamah, kerana pendapat awam boleh mencemari institusi tertinggi yang memberikan keadilan mengikut undang-undang.

“Kenyataan yang tidak boleh dibenarkan hanya berfungsi untuk meracuni, kerana hakim tidak boleh membela diri secara terbuka,” katanya dalam satu kenyataan, hari ini.

Karen berkata adalah jelas bahawa kenyataan sedemikian dikeluarkan sebagai reaksi terhadap Mahkamah Persekutuan mengekalkan sabitan terhadap Najib, yang bertujuan mencetuskan rasa tidak percaya dan syak wasangka dalam kalangan rakyat terhadap badan kehakiman negara.

Menurutnya ia bukan tempat untuk ahli politik menyemai perbalahan dalam kalangan rakyat dengan mengeluarkan kenyataan yang berpotensi mencemarkan nama baik sistem kehakiman pada mata orang ramai.

Beliau berkata kedua-dua – Presiden dan Timbalan Presiden UMNO – dengan mudahnya gagal memasukkan dalam kenyataan mereka, bahawa keputusan Mahkamah Persekutuan menolak permohonan Najib untuk mengemukakan bukti tambahan, adalah berdasarkan undang-undang dan duluan.

“Elemen penting ialah bukti yang ingin dikemukakan mestilah tidak ada dalam perbicaraan.

“Dalam kes ini, telah diambil perhatian bahawa bukti sedemikian telah pun diserahkan kepada Najib semasa perbicaraan 1Malaysia Development Berhad (1MDB) pada 4 November 2019, iaitu sebulan sebelum kes pembelaan dalam perbicaraan SRC International.

“Tiada penyelewengan keadilan seperti yang didakwa oleh kedua-dua Zahid (Datuk Seri Ahmad Zahid Hamidi) dan Mohammad Hassan (Datuk Seri Mohamad Hasan), kerana bukti tambahan yang dicadangkan sudah tersedia untuk Najib dalam perbicaraan, dan boleh, dengan sedikit ketekunan ditemui atau diperoleh sebelum ini,” katanya.

Karen berkata hakim, sebaik dilantik ke jawatan itu, telah menyandang jawatannya untuke memperlakukan setiap orang, sama ada dia rata-rata orang awam atau bekas perdana menteri, dengan cara yang sama dan sama rata.

“Oleh kerana hakim tidak boleh membela diri, mereka mungkin tertakluk kepada pendakwaan daripada mereka yang tidak bersetuju dengan pandangan mereka (hakim).

“Dalam apa jua keadaan, kritikan awam terhadap hakim oleh ahli politik tidak boleh dibuat kerana ia secara tidak sedar akan menghakis kepercayaan rakyat terhadap institusi yang diberi mandat untuk melaksanakan keadilan dan menegakkan kedaulatan undang-undang.

“Hakim tidak berpegang kepada sesiapa melainkan undang-undang, bukan kepada ahli politik atau sebarang bentuk campur tangan luar, dan kritikan oleh ahli politik terhadap hakim untuk tujuan mereka adalah tidak wajar dan mesti dielakkan dalam apa jua keadaan,” katanya.


PAS nafi Bersatu tawar 47 kerusi, dakwaan Asyraf Wajdi merapu

PAS menafikan terdapat tawaran 47 kerusi daripada Bersatu untuk ditandingi pada Pilihan Raya Umum Ke-15 (PRU-15) akan datang, sehingga menjadi sebab parti Islam itu kekal bersama Perikatan Nasional (PN).

Timbalan Presiden PAS Datuk Seri Tuan Ibrahim Tuan Man berkata isu 47 kerusi itu tidak disebut dalam perbincangan antara pemimpin UMNO dan PAS sewaktu pertemuan yang didedahkan Ketua Pemuda UMNO, Datuk Asyraf Wajdi Dusuki, pada Jumaat.

“Tak betul, dia merapu. Dia (Asyraf) tak terlibat pun dalam mesyuarat tu.

“Hanya empat orang yang tahu apa perincian perbincangan… 47 kerusi tidak pernah disebut dalam perbincangan.

“Masalah utama bukan jumlah kerusi, kerana ia tiada perincian dalam perbincangan tersebut,” katanya menurut Sinar.

Menerusi hantaran di Facebooknya pada Jumaat, Asyraf berkongsi satu gambar pertemuan di antara Presiden dan Timbalan Presiden kedua-dua parti, UMNO dan PAS pada Rabu iaitu sehari sebelum parti Islam itu membuat keputusan kekal bersama PN.

Gambar itu memaparkan pertemuan lapan mata antara Presiden UMNO, Datuk Seri Dr Ahmad Zahid Hamidi; Timbalan Presiden UMNO, Datuk Seri Mohamad Hasan; dengan Presiden PAS, Tan Sri Abdul Hadi Awang dan Tuan Ibrahim.

Asyraf mendakwa PAS menegaskan jika bersama PN, Bersatu menjanjikan 47 kerusi boleh menang kepada parti itu.

Jumaat lalu, Abdul Hadi berkata PAS memilih untuk tidak bekerjasama dengan UMNO dan Barisan Nasional (BN) menjelang PRU-15 akan datang disebabkan pemimpin parti itu terlibat dengan perbuatan rasuah.

Katanya meskipun laluan kerjasama dengan Perikatan Nasional (PN) lebih sukar namun pihaknya memilih untuk menjernihkan kekeruhan yang berlaku antara mereka.

“Kerana ada keruh ini kita tangguh dahulu jadi kita ambil pendekatan jernihkan keadaan dulu dengan gabungan PN. Tolak yang beri dan terima rasuah (BN). Walaupun ini (PN) lebih payah,” katanya.


Jangan sembunyikan kes buli

Seorang netizen di Facebook yang mendakwa sebagai mangsa buli, menceritakan nasibnya yang menyamai nasib si ‘adik berbaju merah’, mangsa buli di sebuah sekolah berasrama penuh di Perak.

Dalam perkongsiannya, dia berkata, di asrama ini banyak ‘anak-anak iblis’.

“Aku sedih tengok nasib budak baju merah yang viral tu, dia senasib dengan aku. Tapi aku bukan kena pukul dengan basuh baju, ada sehari tu pembuli lilit kemaluan aku dengan benang dan mereka ikat kat kipas.

“Tangan dua-dua kena ikat. Berpusing aku lari, sampai satu tahap mereka buka kipas level 3 aku kena lari laju-laju, bila aku penat nak lari habis putus benang tu. Luka kulit bawah aku,” ceritanya.

Ceritanya, dia ingat ada tiga orang yang membulinya itu sampai ke hari ini.

“Aku takkan maafkan korang sampai hari kebangkitan, kat dunia mungkin kau lepas tapi tunggu kat akhirat. Mana-mana mak bapak yang hantar anak-anak kat asrama tu selalu la call tanya khabar anak, kadang mereka ni takut nak bagitau,” katanya.

Keadaan ini menimbulkan persoalan mengenai mengapa kejadian ini tidak pernah selesai? Ini kerana, pada setiap tahun, pasti ada kes-kes baharu yang berlaku sehingga ada yang membawa kematian.

Pakar Psikologi, Universiti SEGi, Profesor Datin Dr. Mariani Md. Nor berkata, beliau tidak menolak kemungkinan ia berlaku disebabkan pengaruh budaya orientasi di sekolah atau institusi pengajian tinggi yang diamalkan oleh pelajar.

“Aktiviti orientasi tidak salah. Apa yang menjadi kesalahan adalah ada pelajar yang melaksanakannya secara bersendiri tanpa pengawasan guru atau warden, sekali gus menyebabkan mereka melakukan perbuatan yang mencederakan mangsa buli.

“Mereka mengherdik pelajar junior bagi memastikan para pelajar itu menghormati kumpulan senior selain mahu menunjukkan ‘kuasa’ atau ‘kekuatan’ masing-masing,” ujarnya.

Menurut Mariani, terdapat beberapa pihak yang menganggap buli sebagai amalan biasa yang dilakukan untuk mendewasakan atau menjadikan seseorang pelajar berjiwa kental.

“Ini yang menjadi masalah kerana banyak kes buli disembunyikan kerana ia dianggap bukan satu kejadian buli atau lebih buruk lagi, ada pihak-pihak yang mahu menjaga nama baik institusi terlibat,” tambahnya.

Menurut data Kementerian Kesihatan pada 2019, satu dalam enam remaja merupakan mangsa kes buli dengan banyak kes berlaku dalam kalangan remaja tingkatan satu dan kemudiannya akan berkurangan apabila usia mereka meningkat.

Ini menunjukkan bahawa kes buli bagaikan satu kitaran yang mana ada mangsa buli dibuli disebabkan alasan yang tertentu.

Apabila mangsa semakin meningkat usia, mereka berkemungkinan membuli pula pelajar yang lain kerana mahu membalas dendam.

Ini diburukkan lagi dengan sikap ibu bapa yang tidak mengambil peduli mengenai hal anak-anak atau menunjukkan contoh yang tidak baik di rumah dengan mengasari serta memukul anak sehingga menyebabkan anak memberontak.

“Justeru, ibu bapa perlu menjadi contoh yang baik dengan menunjukkan keperibadian yang baik agar anak-anak tidak membesar menjadi individu yang suka memberontak dan melepaskan kemarahan terhadap orang lain,” kata Mariani.


Bukan korek cerita lama, mahu harta rakyat dipulangkan: PMX

Perdana Menteri, Datuk Seri Anwar akui ada dalam kalangan tokoh-tokoh lama yang tidak senang melihat usaha beliau memerangi perompak negara.

Namun tegasnya, sesiapa yang telah ‘mengambil’ harta rakyat perlu memulangkannya semula.

“Sekarang kita boleh ambil tindakan tegas, hentikan rompakan. Saya tahu ada kalangan pembesar, tokoh-tokoh lama dia kata buat apa mahu dikorek yang lama-lama. Bukan saya korek, harta rakyat mesti dipulangkan.

“Kalau lihat naratif yang lama-lama, dalam kalangan orang yang ada kes, kalau diteliti betul-betul..dia takut disiasat. Kamu sudah ambil, pulangkan balik. Itu saja yang saya perlukan.

“Bagi saya, kita pertahankan Perlembagaan, kita tingkatkan makna bahasa dan budaya, Islam, membasmi kemiskinan, keharmonian antara kaum, menghormati hak mereka dan yang utama hentikan amalan guna kuasa dan kedudukan untuk rompak harta rakyat. Ini yang patut ditekankan parti kerajaan perpaduan dan pembangkang,” katanya.

Beliau berkata demikian kepada pemberita selepas merasmikan Pameran Orientalism Paintings di Muzium Kesenian Islam di ibu negara, hari ini.

Kerajaan perpaduan pimpinan Anwar itu dibentuk hasil campuran BN-PH di mana ia turut dianggotai Datuk Seri Ahmad Zahid Hamidi yang menjawat sebagai timbalan perdana menteri dan menteri kemajuan desa dan wilayah dan kini sedang dibicarakan bagi 47 pertuduhan pecah amanah, salah guna kuasa dan penggubahan wang haram

Dalam pada itu, Anwar menyelar kenyataan Presiden PAS, Tan Sri Abdul Hadi Awang yang mendakwa PH tidak tak sesuai memimpin kerajaan kerana dikuasai bukan Melayu.

“Tanya dia di mana bahasa, budaya, Islam, seni, sastera yang kita lakukan khianat. Negara ini pelbagai kaum, sementara kita angkat penghayatan Islam, kita kena jaga hak semua kaum yang perlu dipelihara.

“Ini perjanjian dan jaminan keamanan negara kita. Saya tidak cenderung untuk rakyat dipesongkan dengan sentimen seperti ini,” katanya

Semalam, Abdul Hadi yang juga Ahli Parlimen Marang mendakwa kerajaan BN-PH lemah kerana tidak diterajui parti Melayu Islam untuk memimpin Malaysia yang majoriti rakyatnya Melayu dan beragama Islam.

Mengulas lanjut, Anwar berkata melalui kenyataan itu, Abdul Hadi dilihat cuba membawa naratif politik kolot dan jumud.

“Dia kira (majoriti) tak betul, dia perlu buat kiraan yang betul. Apa yang penting bukan soal jumlah majoriti (kaum) atau tidak, yang penting dasar yang kita tinggalkan ini, apa yang kita khianat orang Melayu.

“Yang kita curi tanah Melayu, curi saham, yang curi projek-projek, jangan gunakan politik kolot dan jumud. Yang tak dijawab mengapa sekarang kita boleh ambil tindakan tegas, hentikan rompakan (wang rakyat),” katanya.


JPM siasat dakwaan tiga ibu tunggal minta bantuan gereja

Kerajaan akan menyiasat dakwaan tiga ibu tunggal beragama Islam yang terpaksa memohon bantuan pihak gereja sejak beberapa tahun lalu setelah permohonan mereka kepada pusat zakat ditolak.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, beliau sendiri akan membantu ketiga-tiga ibu tunggal berkenaan jika diberitahu keadaan mereka.

“Kalau saya tahu, saya akan bantu,” katanya kepada pemberita selepas merasmikan Majlis Pelancaran Program Semarak Lailatul Qadar dan Ramah Mesra Bersama Pengetua Tahfiz & Pondok Wilayah Persekutuan di Maahad Tahfiz Al Faridiyah di Taman Sri Rampai di Kuala Lumpur, hari ini.

Semalam sebuah portal berita melaporkan tiga ibu tunggal terpaksa memohon bantuan pihak gereja sejak beberapa tahun lalu selepas pihak zakat dan agensi berkaitan menolak permohonan mereka.

Pada Khamis, Malaysiagazette melaporkan tiga ibu tunggal mendakwa mereka tidak menerima bantuan sewajarnya daripada institusi zakat atau agensi berkaitan walaupun sudah berkali-kali membuat permohonan.

Wanita terbabit yang tinggal di sekitar Ampang turut mendakwa, mereka terpaksa memohon bantuan pihak gereja akibat dihimpit kesukaran hidup selepas bergelar ibu tunggal.


PRN Melaka: Adly gagal cabar pembubaran DUN

Mahkamah Tinggi Kuala Lumpur hari ini menolak permohonan bekas Ketua Menteri Melaka Adly Zahari untuk membatalkan Pilihan Raya Negeri (PRN) Melaka 20 November ini.

Hakim Mahkamah Tinggi Datuk Noorin Badaruddin dalam penghakimannya berkata, proses membuat keputusan oleh Yang Dipertua Negeri Melaka, Tun Mohd Ali Rustam bagi membubarkan DUN tidak boleh dipertikai.

“Sekiranya sesuatu perkara didapati tidak wajar, proses membuat keputusan yang membawa kepada perkara yang tidak wajar itu tidak seharusnya wajar.

“Pembubaran DUN adalah subjek yang tidak boleh dijustifikasikan dan semakan kehakiman tidak boleh diberikan” katanya.

Adly memfailkan semakan kehakiman dengan menamakan empat pihak iaitu bekas Ketua Menteri, Datuk Seri Sulaiman Md Ali sebagai defendan pertama manakala bekas Speaker DUN Melaka, Datuk Seri Ab Rauf Yusoh defendan kedua.

Responden ketiga dan keempat masing-masing ialah Suruhanjaya Pilihan raya (SPR) dan Mohd Ali.

Pada 22 Oktober lalu, Adly memfailkan permohonan kebenaran semakan kehakiman untuk membatalkan pembubaran DUN.

Ia susulan tindakan empat Ahli Dewan Undangan Negeri (ADUN) diketuai wakil rakyat UMNO kawasan Sungai Udang, Datuk Seri Idris Haron, pada 4 Oktober lalu yang mengumumkan keputusan mereka menarik sokongan kepada Sulaiman.

Tiga yang lain ialah Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Susulan penarikan sokongan itu, Mohd Ali membubarkan DUN setelah mendapat nasihat Sulaiman.

SPR menetapkan 8 November lalu sebagai hari penamaan calon, diikuti 16 November bagi pengundian awal dan 20 November pengundian biasa.


Hakim baharu akan dengar saman 1MDB terhadap Deutsche Bank, enam pihak lain

Kes saman difailkan 1Malaysia Development Berhad (1MDB) terhadap tujuh pihak termasuk dua syarikat perbankan di luar negara akan didengar oleh hakim yang baharu.

Seorang peguam dari Tetuan Rosli Dahlan Saravana Partnership ketika dihubungi pemberita mengesahkan bahawa pada pengurusan kes hari ini secara dalam talian, Pesuruhjaya Kehakiman (JC) Mahkamah Tinggi Roz Mawar Rozain memaklumkan bahawa beliau menarik diri daripada mendengar kes berkenaan, lapor Bernama.

“Kes itu akan dipindahkan ke mahkamah lain dan tarikh pengurusan kes selanjutnya akan ditetapkan kelak,” katanya.

Difahamkan Roz Mawar sebelum ini memegang jawatan sebagai Timbalan Pengarah Pendakwaan dan Penguatkuasaan Sivil Suruhanjaya Sekuriti Malaysia iaitu antara agensi yang terlibat dalam siasatan 1MDB.

Pada 7 Mei tahun lepas, 1MDB selaku plaintif memfailkan saman bernilai US$1.83 bilion terhadap ketujuh-tujuh defendan, antaranya atas dakwaan melanggar kontrak, cuai dan melakukan konspirasi jenayah bagi penyelewengan dana 1MDB.

Dalam saman itu, 1MDB menamakan Deutsche Bank (Malaysia) Bhd; syarikat perbankan Coutts & Co Ltd dan J.P. Morgan (Switzerland) Ltd; dua syarikat yang diperbadankan di Arab Saudi iaitu Petrosaudi International Limited dan Petrosaudi Holdings (Cayman) Limited, serta dua individu masing-masing warga Arab Saudi, Tarek Obaid dan warga Britain Patrick Mahony.

Plaintif mendakwa kesemua defendan antara lain berkonspirasi untuk menipu, membantu secara tidak jujur dan menyebabkan kerugian dan kerosakan terhadap 1MDB, serta menjejaskan reputasi dan nama baik syarikat berkenaan.

Semalam, Roz Mawar menarik diri daripada mendengar kes saman 1MDB terhadap bekas Ketua Setiausaha Perbendaharaan Tan Sri Mohd Irwan Serigar Abdullah dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar US$6.59 bilion.


Ahli PKR keluar mengundi rendah, parti semakin ditolak rakyat

Jumlah ahli parti yang keluar mengundi secara fizikal pada Pemilihan PKR 2022 yang memasuki hari ketiga masih terlalu rendah jika dibandingkan dengan pemilihan pada 2018, kata Pengerusi Jawatankuasa Pemilihan Parti (JPP) Dr Zaliha Mustafa.

Tanpa mendedahkan peratusan mengundi setakat ini, beliau berkata jumlah itu dijangka meningkat ketika hari pengundian dalam talian dari 18 hingga 20 Mei melalui aplikasi ADIL dan di Selangor serta Sabah kerana kedua-dua negeri mempunyai ahli PKR yang ramai, lapor Bernama.

“Setakat ini, ahli parti yang keluar mengundi di Terengganu, Kelantan, Kedah, Johor, Wilayah Persekutuan dan Pahang memang kurang.

“Kesemua negeri juga mempunyai ahli parti yang sederhana dan rendah,” katanya semasa ditemuidi pusat pengundian cabang Wangsa Maju.

Mengulas kenyataan calon Timbalan Presiden PKR Mohd Rafizi Ramli berhubung masalah teknikal di beberapa kawasan termasuk membabitkan peranti, Dr Zaliha berkata JPP akan meneliti isu itu yang berlaku ketika proses pemilihan secara fizikal.

Beliau berkata jawatankuasa teknikal sentiasa memantau sistem yang terlibat dan menjelaskan tiada keperluan untuk menangguhkan pemilihan kali ini akibat masalah teknikal setakat ini.

Terdahulu, Rafizi berkata beliau akan menulis surat rasmi kepada JPP meminta masalah teknikal ketika proses pemilihan secara fizikal parti itu diselesaikan dengan segera.

Menyentuh proses pengundian hari ini, Dr Zaliha berkata proses di Wilayah Persekutuan yang melibat 14 cabang termasuk Labuan berjalan lancar walaupun terdapat sedikit ‘ketegangan’ di tiga kawasan panas iaitu Wangsa Maju, Batu dan Bandar Tun Razak.

Beliau turut memaklumkan 57 daripada keseluruhan 222 cabang telah menang tanpa bertanding bagi semua jawatan peringkat cabang pada Pemilihan PKR 2022.

Di PAHANG, Koordinator JPP Pahang Wong Ming Hui berkata 14 cabang iaitu Bentong, Bera, Cameron Highlands, Indera Mahkota, Jerantut, Kuala Krau, Kuantan, Lipis, Maran, Paya Besar, Pekan, Raub, Rompin dan Temerloh terlibat dalam pemilihan yang bermula 8.30 pagi hingga 5 petang itu.

“Pemilihan hari ini lancar dan tenang malah di setiap pusat pengundian juga mempunyai pengawas pemilih yang akan memantau proses pengundian sepanjang ia berlangsung.

“Pengundi secara fizikal dan dalam talian sama banyak dengan ahli di kawasan pedalaman serta berusia dilihat cenderung melakukan pemilihan secara fizikal,” katanya.

Pengundian bagi Pemilihan PKR 2022 akan diteruskan hari ini di Perlis, Pulau Pinang, Melaka dan Negeri Sembilan manakala pengundian di Selangor berlangsung pada 21 Mei.

Ahli parti di Perak, Sabah dan Sarawak pula akan menjalankan tanggungjawab mereka pada 22 Mei manakala pengundian secara dalam talian bagi ahli PKR di luar negara diadakan pada 17 Mei dan undian dalam talian bagi ahli parti selebihnya dari 18 hingga 20 Mei.


Kit Siang guna istilah ‘gelombang hijau’ untuk takutkan pengundi bukan Melayu: Azmin

Lim Kit Siang cuba mewujudkan persepsi untuk menakutkan pengundi bukan Melayu dengan menggunakan istilah ‘gelombang hijau’ selepas kejayaan Perikatan Nasional (PN) semasa Pilihan Raya Umum Ke-15 (PRU-15) lalu.

Pengerusi PN Selangor, Datuk Seri Mohamed Azmin Ali berkata veteran DAP itu menggunakan strategi tersebut untuk memerangkap pengundi supaya beranggapan kononnya PAS merupakan satu kumpulan berfikiran radikal.

“Kita tahu taktik dan perangkap Lim Kit Siang untuk menakut-nakutkan pengundi bukan Melayu dengan menguar-uarkan gelombang hijau seolah-olah akan berlaku satu gelombang kebangkitan PAS yang dituduh sebagai satu kumpulan radikal,” katanya pada sidang media sempena Konvensyen Pilihan Raya PN Selangor di IDCC, Shah Alam.

Mengulas lanjut, Azmin yang juga penyandang kerusi Dewan Undangan Negeri (DUN) Bukit Antarabangsa berkata, persepsi yang cuba dihasilkan Kit Siang itu selepas mendapati sokongan bukan Melayu terhadap PN meningkat.

Katanya, kehadiran bukan Melayu pada konvensyen yang diadakan hari ini serta majlis yang diadakan di Senawang, Negeri Sembilan baru-baru ini jelas menunjukkan sokongan terhadap PN semakin kukuh.

Beliau berkata, ditambah dengan sokongan Melayu yang semakin kuat sejak PRU-15, lalu memberikan petanda positif bahawa PN mempunyai peluang cerah pada Pilihan Raya Negeri (PRN) yang akan berlangsung di enam negeri tidak lama lagi.

“Ini membuktikan mereka meletakkan keyakinan PN mampu bawa perubahan dalam PRN akan datang,” tambah Azmin.

Dalam pada itu, Azmin turut mendedahkan PN juga bakal akan meletakkan beberapa muka baru di Selangor yang terdiri daripada golongan muda berlatarbelakangkan profesional.

“Itu yang dikehendaki rakyat, maka kita tunaikan.

“Selain itu, PN juga akan meletakkan calon dalam kalangan kaum India dan Cina,” katanya.


Penamaan calon PRU-15 mulai jam 9 hingga 10 pagi Sabtu ini: SPR

Suruhanjaya Pilihan Raya (SPR) menetapkan bahawa kertas penamaan calon bagi Pilihan Raya Umum Ke-15 (PRU-15) dan Pilihan Raya Kecil (PRK) Dewan Undangan Negeri (DUN) Bugaya, Sabah, hanya boleh diserahkan dari 9 pagi hingga 10 pagi, Sabtu ini (5 November 2022).

Setiausaha SPR, Datuk Ikmalrudin Ishak berkata kertas pencalonan itu mesti diserahkan kepada Pegawai Pengurus Pilihan Raya di 222 pusat penamaan calon yang ditetapkan.

Beliau berkata semua kertas pencalonan itu mesti dikemukakan oleh calon, pencadang dan penyokong, atau mana-mana dua orang daripada mereka, atau mana-mana seorang daripada mereka.

“Bagi melancarkan proses penamaan calon, SPR menyarankan kepada bakal-bakal yang ingin bertanding dalam PRU-15 dan PRK DUN Bugaya agar mengisi borang dan membuat semakan awal di Pejabat Pegawai Pengurus atau Pejabat Pilihan Raya Negeri di seluruh negara sebelum hari penamaan calon,” katanya dalam satu kenyataan hari ini (1 November).

Ikmalrudin turut menasihatkan semua bakal calon supaya membayar deposit lebih awal dan membawa resit pembayaran itu ditunjukkan sebagai bukti pembayaran.

“Ini bertujuan untuk memastikan semua proses penamaan calon dapat diselesaikan lebih awal dan berjalan lancar,” katanya.

Beliau turut mengingatkan bakal-bakal calon supaya membawa surat kelulusan menggunakan simbol parti yang diwakili ketika mengemukakan kertas pencalonan.

“Pada hari penamaan calon, hanya calon, pencadang dan penyokong sahaja dibenarkan masuk ke pusat penamaan calon. Orang awam dan penyokong mereka dilarang menunggu atau mesti berada 50 meter dari pusat berkenaan,” katanya.

Ikmalrudin berkata penggunaan semua alat muzik atau pembesar suara dalam apa jua cara untuk tujuan kempen politik adalah tidak dibenarkan kerana ia merupakan satu kesalahan mengikut Akta Kesalahan Pilihan Raya 1954.

Beliau berkata SPR juga menyeru semua calon dan parti yang terlibat supaya sentiasa mematuhi undang-undang, peraturan serta tatakelakuan dan arahan yang dikeluarkan oleh SPR, polis dan pihak berkuasa tempatan pada hari penamaan calon.

Hari penamaan calon PRU-15 ditetapkan pada 5 November, manakala pengundian awal pada 15 November dan pengundian pada 19 November.


Tarikh pencalonan tiga majlis pimpinan PKR dipinda kepada 29 Mei

Tarikh pencalonan bagi pemilihan 20 Ahli Majlis Pimpinan Pusat (MPP), Majlis Pimpinan Angkatan Muda Keadilan (AMK) dan Majlis Pimpinan Wanita yang sepatutnya berlangsung pada 28 Mei ini dipinda ke 29 Mei.

Pengerusi Jawatankuasa Pemilihan Parti (JPP) PKR Dr Zaliha Mustafa berkata calon yang layak bertanding boleh mendaftar secara dalam talian menerusi aplikasi ADIL atau hadir secara fizikal di Ibu Pejabat PKR di Tropicana, Petaling Jaya.

Bagi pencalonan dalam talian, masa pencalonan bermula 12.01 tengah malam hingga 11.59 malam, manakala pencalonan secara fizikal di pusat pencalonan (Ibu Pejabat PKR) bermula 9 pagi hingga 5 petang.

“JPP 2022 mengharapkan lebih ramai anggota parti menawarkan diri masing-masing sebagai calon untuk jawatan MPP, sekali gus mempercepatkan proses parti menyiapkan diri menghadapi Pilihan Raya Umum ke-15,” katanya dalam kenyataan hari ini.

Berdasarkan takwim Pemilihan PKR 2022, proses pengundian dan keputusan bagi 20 jawatan AMK dan wanita dijadualkan berlangsung pada Kongress AMK dan Wanita pada 24 Jun, manakala pengundi dan keputusan bagi 20 jawatan MPP pada Kongres Nasional, 25 Jun.

Zaliha turut memaklumkan kira-kira 90.84 peratus daripada 76,932 yang mengundi secara dalam talian (PAT) telah mengundi sejak 18 Mei hingga 20 Mei.

Sementara itu dalam kenyataan berasingan, Zaliha berkata tarikh keputusan tidak rasmi pemilihan peringkat MPP dan Cabang turut dipinda dan akan dipaparkan di laman sesawang Pemilihan Keadilan 2022 pada 29 Mei ini.

Pindaan itu dibuat susulan terdapat lapan cabang di empat negeri, terpaksa melakukan pengundian semula disebabkan beberapa masalah termasuk isu teknikal yang berlaku ketika pengundian fizikal.

Zaliha berkata pihaknya akan mengadakan mesyuarat mengenai penetapan tarikh pengundian semula bagi lapan cabang terlibat dan pengumuman akan dibuat dalam tempoh terdekat.

Semalam, JPP memaklumkan cabang Gua Musang, Pengkalan Chepa, Bachok, Ketereh dan Tumpat di Kelantan, Dungun (Terengganu), Hulu Selangor (Selangor) dan Padang Serai (Kedah) terpaksa membuat undian semula. – Bernama


Jangkitan baharu semalam turun 4 hari berturut-turut, enam kematian

Jangkitan harian Covid-19 di seluruh negara dalam tempoh 24 jam semalam (Isnin, 16 Januari 2023) turun lagi – empat hari berturut-turut – namun enam pesakit meninggal dunia setelah dua hari (Sabtu dan Ahad) mencatat sifar kematian.

Dalam tempoh semalam sebanyak 227 jangkitan baharu direkodkan, berbanding 244 yang dicatat pada Ahad, 287 (Sabtu) dan 320 kes (Jumaat). Ketiga-tiganya menyamai paras terendah sejak Oktober 2020.

Empat daripada jangkitan baharu itu adalah kes import. Tetapi tiada maklumat kewarganegaraan individu yang dijangkiti virus SARS-CoV-2 itu.

Perlis dan Wilayah Persekutuan Labuan, tidak merekodkan kes baharu semalam – dua hari berturut-turut, menurut data laman sesawang Kementerian Kesihatan (KKM) yang dikemas kini tengah malam tadi.

Data itu juga menunjukkan jangkitan semalam turut melibatkan 11 kanak-kanak, turun berbanding 22 yang direkodkan pada Sabtu.

Ia membabitkan dua kes kanak-kanak berusia 0 hingga empat tahun, dan sembilan kes yang berusia lima hingga 11 tahun, lapor KKM.

Daripada jumlah jangkitan baharu semalam, 159 kes melibatkan individu yang telah menerima suntikan vaksin dos penggalak, diikuti 41 (individu yang lengkap divaksinasi); dua kes melibatkan individu belum lengkap divaksinasi; dan 25 kes (individu tidak divaksinasi).

Data KKMNOW pula menunjukkan jumlah terbaharu itu menjadikan kumulatif positif sejak 25 Januari 2020 sebanyak 5,032,904 dengan 4,985,659 pesakit telah sembuh, termasuk 367 yang pulih semalam.

KKM juga memaklumkan sehingga semalam 10,331 kes masih aktif, turun berbanding 10,477 yang dilaporkan pada Ahad, manakala 9,853 pesakit masih menjalani kuarantin di rumah, berbanding 10,008 pada Ahad. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital bagaimanapun, meningkat lagi dua hari berturut-turut kepada 457 kes berbanding 449 pada Ahad.

Seramai 21 pesakit dimasukkan ke unit rawatan rapi, berbanding 20 pada Ahad, dengan sembilan daripadanya memerlukan alat bantuan pernafasan (sama seperti Ahad).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu enam pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID)

Empat daripada kes kematian itu direkodkan di Johor, termasuk satu BID, dan masing-masing satu di Negeri Sembilan dan Perak (BID).

Jumlah itu menjadikan kumulatif kematian sejak 17 Mac 2020 di seluruh negara bertambah kepada 36,914 mangsa, termasuk 7,863 kes kematian di luar fasiliti kesihatan atau ‘brought in death’ (BID).


PH terbit bajet bayangan 2023

Pakatan Harapan (PH) mengeluarkan Bajet ‘bayangan’ 2023 hari ini dengan menjanjikan keutamaan kepada keperluan rakyat dan cadangan bagaimana membantu perusahaan kecil dan sederhana (PKS), pelancongan, sukan, pertanian dan ekonomi gig, untuk pulih dari segi ekonomi dan kewangan tahun depan.

PH menggesa dokumen Pelan Tindakan Dasar Keselamatan Makanan Negara 2021-2025 diterbitkan untuk manfaat orang ramai kerana butiran mengenainya masih terhad sejak diumumkan tahun lepas, manakala harga makanan dan kos barangan harian terus meningkat.

Bagi membantu petani tempatan susulan peningkatan kos makanan, PH mencadangkan menambah peruntukan bagi sektor perladangan kepada RM3.5 bilion daripada RM2.5 bilion sekarang.

Ini akan membantu petani dengan kenaikan kos makanan haiwan (meningkat 200 peratus), baja (meningkat 150 peratus) dan racun perosak (meningkat 100 peratus), menurut bajet bayangan itu.

“Selain itu, memberi sokongan kepada pesawah dari segi meningkatkan subsidi kepada RM500 satu tan metrik daripada RM360 setan metrik dan memberi bantuan bulanan sebanyak RM200 setiap pesawah untuk tempoh enam bulan sementara mereka menunggu penuaian,” menurut Malaymail.

“Tambahan pula, terdapat pelbagai sumber bahawa sesetengah sektor makanan didakwa bercirikan kartel, contohnya untuk import daging lembu. Dakwaan serius ini harus disiasat dengan segera dan ditangani sebagai keutamaan, melalui undang-undang persaingan sedia ada oleh Suruhanjaya Persaingan Malaysia (MyCC).”

PKS

Bajet bayangan PH mencadangkan geran padanan RM1 bilion untuk penyelesaian produktiviti khusus untuk PKS bagi meningkatkan produktiviti buruh dan kecekapan penggunaan modal serta menubuhkan pusat pendigitalan Sehenti untuk membantu mereka memohon insentif pendigitalan.

Untuk terus menyokong pemulihan PKS dalam era pasca Covid, terhad kepada dua tahun sahaja, PH mencadangkan mengurangkan ambang cukai terendah untuk PKS kepada 15 peratus daripada 17 peratus dan pendapatan bercukai yang tertakluk kepada kadar ini perlu dinaikkan kepada RM1 juta bukannya RM600,000.

“Atasi kekurangan buruh dengan memperkemas proses pengambilan pekerja asing, menggantikan kuota pengambilan buruh pra-pandemi dengan sistem penetapan harga berperingkat. Yuran pengambilan pekerja akan meningkat bergantung kepada nisbah tanggungan pekerja asing bagi bakal majikan,” kata mereka.

Pelancongan

PH mencadangkan 2023/2024 diisytiharkan sebagai Tahun Pelancongan Malaysia bagi mempromosikan sektor pelancongan yang terjejas teruk.

Ini adalah tambahan kepada pelaksanaan pas Digital Nomad untuk merangsang ekonomi tempatan bagi warga asing yang ingin tinggal di sini dan bekerja kerana kos sara hidup yang rendah dan cuaca tropika.

“Rebat cukai untuk perjalanan domestik oleh rakyat Malaysia perlu dinaikkan kepada RM5,000 berbanding had RM1,000 sekarang. Malaysia harus mengembalikan kriteria program MM2H (My Malaysia Second Home) kepada kriteria asal.

“Negara jiran kita telah mengejar dan kita perlu memulihkan daya saing kita, sekali gus menarik lebih ramai pemohon untuk menetap dan berbelanja di Malaysia.

“Di samping menjana impak ekonomi limpahan, ia juga akan memacu permintaan untuk MYR (ringgit Malaysia), melengkapkan usaha untuk meningkatkan kadar pertukaran asing kami.”

Minyak sawit

Industri minyak sawit, yang telah dilanda kekurangan pekerja yang teruk, telah menyaksikan kenaikan harga akibat perang Russia-Ukraine dan larangan eksport minyak sawit Indonesia.

Dengan harga MSM kembali normal di tengah-tengah penyambungan semula eksport Indonesia dan pemulihan dalam pengeluaran biji minyak, tekanan kos berlarutan, terutamanya bagi pekebun kecil.

PH mencadangkan geran RM500 juta untuk pengeluaran kepada pekebun kecil kelapa sawit untuk mencapai peningkatan produktiviti yang sangat diperlukan seperti meningkatkan produktiviti untuk membolehkan pendapatan lebih tinggi bagi pemegang saham kelapa sawit.

Ia turut mencadangkan, antara lain, untuk menyalurkan sebahagian daripada levi untung untung (WPL) daripada industri minyak sawit kepada dana pusingan permulaan hijau bernilai RM500 juta untuk industri dan khususnya pekebun kecil, untuk membiayai pensijilan mereka, inisiatif hijau kelestarian.

Bagi Sabah dan Sarawak, PH berkata akan mengembalikan levi keuntungan durian runtuh kepada kadar asal 1.5 peratus daripada kadar semasa 3 peratus.

Pertahanan

PH meminta semua perolehan pertahanan masa depan didedahkan kepada umum kerana kementerian sentiasa menggunakan sifat sulit pembelian untuk mengelak penelitian. Di samping itu, akta perolehan kerajaan diperlukan dan audit wajib oleh Ketua Audit Negara harus menjadi prasyarat.

Ia juga mencadangkan penggubalan Dasar Industri Pertahanan Negara (NDIP) yang akan menjadi garis panduan untuk membangunkan sains, teknologi dan industri pertahanan.

Pekerja gig

Menurut PH, sifat kekaburan algoritma harga mereka sangat mengurangkan kapasiti pekerja untuk merundingkan kadar yang adil sekali gus menyebabkan mereka terbuka kepada eksploitasi.

Oleh itu, pembaharuan diperlukan dalam industri yang semakin berkembang ini dan PH berkata langkah pertama ialah penubuhan badan kawal selia untuk menyelesaikan isu yang melibatkan penunggang gig dan pemandu, serta menjadi penghubung antara pihak berkepentingan dalam industri.

PH mencadangkan “Kontrak Perjanjian” antara pekerja dalam ekonomi gig dan penyedia platform, yang meliputi peruntukan untuk melindungi mereka daripada eksploitasi sambil melanjutkan Skim Keselamatan Sosial Bekerja Sendiri (SKSPS) semasa di bawah Pertubuhan Keselamatan Sosial (Perkeso) untuk tahun ini 2023, dan pemerkasaan skim I-Saraan KWSP.

Pendidikan

PH berkata bajet itu perlu memastikan untuk menggandakan peruntukan Program Makanan Tambahan (Rancangan Makanan Tambahan) kepada RM5 di Semenanjung Malaysia dan RM6 di Sabah, Sarawak dan Labuan. Ini adalah penting untuk lebih 500,000 penerima memandangkan kesan pemakanan yang mencukupi terhadap hasil pendidikan, dan seterusnya, hasil pendidikan terhadap peluang pekerjaan dan pembangunan.

Selain itu, PH berkata RM600 juta perlu digunakan untuk biasiswa pendidikan bagi masyarakat kurang bernasib baik dan RM1.5 bilion geran khas untuk sekolah untuk menghadapi kesan penutupan yang berpanjangan.

“Akibat penutupan yang berpanjangan di Malaysia masih dirasai oleh sekolah kerana mereka menghadapi cabaran dari segi peralatan dan tenaga kerja. Kami mencadangkan agar kerajaan membantu sekolah dengan menyediakan geran kapita khas bernilai RM200 per kapita untuk semua sekolah, tanpa mengira aliran.

“Selain geran per kapita, tumpuan tambahan akan diberikan kepada kapasiti sekolah untuk memenuhi keperluan operasi dan modal mereka pada 2023, memastikan keadilan kepada ‘sekolah kurang murid’, sekolah di kawasan terpencil, dan sebagainya.

“Bagi memastikan akses pendidikan berkualiti kepada semua rakyat Malaysia, geran ini akan disalurkan kepada semua sekolah termasuk Sekolah Kebangsaan, Sekolah Jenis Kebangsaan Cina (SJKC), Sekolah Jenis Kebangsaan Tamil (SJKT), Sekolah Berasrama Penuh, Maktab Rendah Sains MARA, Sekolah Agama Bantuan Kerajaan, Sekolah Mubaligh, Sekolah Tahfiz, Sekolah Agama Rakyat & Sekolah Agama Persendirian, Sekolah Pondok yang berdaftar, Sekolah Menengah Jenis Kebangsaan, dan Sekolah Menengah Persendirian Cina (SMPC),” antara cadangan PH.

Bajet 2023 akan dibentangkan Jumaat ini.


PRN Negeri Sembilan: Pemuda Amanah sedia letak calon bebas lawan UMNO di DUN Kota

Pergaduhan sesama parti dalam kerajaan campuran nampaknya masih belum reda, terbaharu Pemuda Parti Amanah Negeri Sembilan tidak menolak akan meletak calon bebas untuk menentang UMNO di Dewan Undangan Negeri (DUN) Kota.

Naib Ketua Pemuda Amanah Negeri Sembilan, Ahmad Shukri Kamaruddin berkata sedia meletak calon bebas bagi melawan UMNO di kerusi itu jika tuntutan untuk meletak Ketua Pemuda Amanah Rembau, Muhammad Allif Ibrahim agar diberi laluan disitu tidak dilayan pemimpin atasan Pakatan Harapan (PH)-UMNO.

Menurutnya, Pemuda Amanah negeri akan terus mendesak kepimpinan di peringkat negeri untuk diberikan peluang bertanding selagi belum berakhir hari penamaan calon esok.

“Sekiranya itu masih tidak berjaya, kita tak tolak kemungkinan untuk bertanding sebagai calon bebas kerana sudah bersedia daripada segi segala segala aspek termasuklah kewangan dan kesediaan calon.

“Malah kita juga sudah ada jentera yang boleh digerakkan terus untuk bertanding,” katanya dipetik laporan Malaysia Gazette.

Mengulas lanjut, Ahmad Shukri berkata, sayap parti itu juga bersedia dikenakan tindakan disiplin oleh parti kerana menentang calon UMNO yang merupakan rakan dalam PH.

“Namun saya yakin kalau parti ingin mengambil tindakan disiplin, parti akan menilai dari segala aspek kenapa langkah ini diambil, apakah justifikasinya dan kami bersedia untuk menghadapinya,” katanya lagi.

Ditanya adakah tindakan itu bermakna mereka akan memboikot kempen calon BN di kerusi itu termasuk DUN lain, Ahmad Shukri berkata, isu itu tidak timbul.

“Tak ada isu boikot terhadap calon-calon lain malah kami di peringkat Pemuda Perpaduan mempunyai hubungan yang sangat baik terutama dengan Pemuda UMNO, DAP dan Angkatan Muda Keadilan (AMK).

“Kita sudah sampai kata sepakat untuk terus saling bekerjasama dan setakat hari ini walaupun kita ingin bertanding di DUN Kota ia tidak menjejaskan hubungan di peringkat kepimpinan tertinggi Pemuda Perpaduan Negeri Sembilan,” katanya.


Harga barang naik: ‘Kerajaan seolah tidak peduli derita rakyat’

Kerajaan Keluarga Malaysia disifatkan sebagai tidak proaktif dan mengabaikan keluhan rakyat yang kini dihimpit krisis kenaikan harga dan kekurangan bekalan makanan serta barangan keperluan harian.

Meluahkan kehampaan mereka kepada SatuBerita dalam tinjauan di sekitar Serdang, Selangor pada Khamis, mereka menuntut tindakan berkesan daripada kerajaan.

Seorang penduduk Sri Serdang, Siti Fatimah, 57 berkata, berasa amat sedih dan kecewa dengan apa yang sedang berlaku hari ini.

“Saya rasa Malaysia ni sudah… saya tak berani juga nak cakap, tapi pemimpin-pemimpin kita agak mengecewakan termasuk Perdana Menteri kita sendiri. Mereka tak pandang keadaan rakyat, ibarat masalah rakyat ini tak diselesaikan.

“Mereka perlu lebih banyak turun padang dan tengok keadaan rakyat. Banyak perkara yang rakyat tengah hadapi bukan setakat kenaikan harga barang. Mereka perlu lebih utamakan kita sebagai rakyat. Harga barang yang naik ni perlu dipantau, barangan itu semua keperluan harian,”katanya.

Peniaga kedai makanan, Thana Scegaran, 56 berkata, kenaikan harga hari ini sudah mencapai tahap tidak masuk akal.Menurutnya, kenaikan mendadak harga sayur-sayuran amat membebankan dia dan keluarga yang mengamalkan pemakanan vegetarian.

“Sayur terlalu mahal sekarang. Harga berapa helai sayur pun sudah berapa? Kami nak buat macamana?

“Kerajaan hanya cakap saja, tapi tidak buat. Apa yang dia janji nak buat, sepatutnya dia perlu buat. Harga barangan tak nampak penurunan langsung. Makin naik ada lah… Sememangnya rasa kesal sangat.

“Mereka hanya kawal harga gula dan tepung sahaja bila saya pergi pasar. Minyak masak pun makin naik harga,” luahnya.

Pesara bank, Zulkifli Ismail, 59 berkata, kerajaan perlu lebih agresif dalam menyiasat dan mengambil tindakan terhadap mana-mana pihak terutamanya pembekal yang mengambil kesempatan menaikkan harga.

“Tolong selidik apa yang sedang terjadi terutamanya pengeluar produk. Perlu stabilkan kembali harga barangan. Ini tiba-tiba sahaja naik. Malah, bekalan tiba-tiba putus. Saya bernasib baik ada kawan berniaga ayam mentah tolong carikan ayam,” ujarnya.

Pelajar universiti awam, Chan Yao Wen, 22, berkata, kenaikan harga barang telah mengganggu perbelanjaan hariannya, lebih-lebih lagi dirinya perlu menyewa rumah menjelang semester akhir dalam masa terdekat ini.

“Perbelanjaan saya meningkat ketara sebanyak dua hingga tiga kali ganda. Sebagai seorang pelajar, saya amat terbeban dengan perkara ini.

“Pengawalan harga barang itu tanggungjawab kerajaan, bukan rakyat. Kalau harga tak dikawal, pembekal dan penjual akan naikkan harga sesuka hati sahaja. Rakyat pula mahu tak mahu, tetap kena bayar,” katanya.

Seorang lagi mahasiswa, Aishah Sohimi, 20, berkata, dia mengakui agak terbeban apabila kini perlu membayar makanan tengah hari sehingga RM20 ekoran kenaikan harga barangan berkenaan.

“Sebagai pelajar, ia agak membebankan. Tambahan pula saya masih belum ada pendapatan. Tapi bagi orang dewasa pasti lebih menjejaskan mereka apabila gaji yang dibayar tidak selari dengan kenaikan harga.

“Saya juga masih belum jelas dengan strategi yang dibuat oleh kerajaan dalam menangani isu ini. Tetapi harga barangan perlu selari dengan pendapatan rakyat,” ujarnya. – Kredit SatuBerita, artikel ditulis Auzaee Athallah


Timbalan Gabenor isytihar Jakarta bebas Covid-19

Timbalan Gabenor Jakarta, Ahmad Riza Patria mengisytiharkan ibu negara Indonesia itu sebagai zon bebas Covid-19 – zon hijau – berikutan penurunan jumlah kes jangkitan dan peningkatan program vaksinasi.

“Alhamdulilah, Jakarta sudah memasuki zon hijau dan telah mencapai tahap imuniti kelompok.

“Namun, saya menyeru orang ramai supaya kekal berdisplin dalam mengikut peraturan kesihatan yang ditetapkan,” katanya ketika meninjau program vaksinasi di Masjid Besar A-Azhar Jakarta Selatan.

Walaupun Jakarta sudah diisytihar sebagai zon hijau, masyarakat tetap harus konsisten dalam menerapkan protokol kesihatan yang ketat untuk mencegah semula peningkatan jumlah kes Covid-19, katanya.

Sementara itu, bagi penduduk yang masih belum divaksin, mereka dinasihatkan segera mendapatkan suntikan di pusat vaksinasi terdekat bagi mencapai sasaran yang ditetapkan oleh kerajaan.

Jelasnya, pentadbiran di wilayah Jakarta sedang berusaha untuk meningkatkan sasaran vaksinasi di republik itu menjadi 11 juta penduduk daripada 8.8 juta pada awalnya, dan menyediakan 40 peratus daripada suntikan kepada penduduk bukan warganegara yang tinggal di ibu negara itu.

Sasaran ini diharapkan dapat dicapai dalam tempoh beberapa minggu akan datang, katanya.

Menurut data corona.jakarta.go.id semalam, sehingga jam 1 tengah hari waktu Indonesia, terdapat 8,764 kes aktif yang dilaporkan di ibu kota itu, turun daripada 44 kes berbanding kelmarin.

Angka tersebut dijangka akan terus menurun dan kegiatan rakyatnya di ibu kota akan pulih seperti biasa tidak lama lagi.

“Terus kekal duduk di rumah. Tetap berdisplin dan patuhi sekatan pergerakan Tahap 4 ini dengan penuh rasa bertanggungjawab. Jadikan peraturan kesihatan ini sebagai sebahagian daripada kehidupan seharian kita,” katanya. – Agensi


Isu air: PMX sahkan permohonan awal RM8 bilion oleh kerajaan Kelantan ditolak

Kerajaan campuran menolak permohonan awal Kelantan untuk RM8 bilion bagi menyelesaikan isu air di negeri itu, kata Datuk Seri Anwar Ibrahim.

Perdana Menteri (PMX) mengesahkan keputusan menolak permohonan tersebut atas alasan kerajaan perlu meneliti secara tepat keperluannya.

Beliau berkata, ada syarat-syarat yang perlu dipenuhi sebelum perbelanjaan itu dibenarkan.

“Saya tidak setuju kerana saya minta dibincangkan dalam pasukan (petugas) khas untuk meneliti secara tepat, apa keperluannya, dan ada syarat, umpamanya pengurusan (serta) juga memenuhi beberapa pelaksanaan projek.

“Bergantung pada laporan pasukan petugas (khas), saya fikir boleh diturunkan lagi (jumlahnya),” katanya dipetik laporan FMT.

Anwar terdahulu menghadiri Majlis Penyerahan Kunci Perumahan Penjawat Awam Malaysia hari ini.

Dalam pada itu, Anwar berkata, beliau telah mengadakan mesyuarat khas pagi tadi bersama Menteri Besar Kelantan Datuk Ahmad Yakob, Ketua Menteri Sabah Datuk Seri Hajiji Noor dan setiausaha kerajaan negeri untuk menyelesaikan isu air di kedua-dua negeri itu.

Beliau berkata, tindakan segera seperti peruntukan dana dibincangkan bagi menyelesaikan masalah bekalan air yang tidak sampai dan tidak bersih.

“Apa yang penting, tanggungjawab kita adalah pastikan rakyat perolehi kemudahan air bersih sesegera mungkin,” katanya.

Anwar juga mengakui masalah air di Kelantan dilihat lebih serius, yang memerlukan dana kewangan yang besar, berbanding negeri lain.

Bulan lepas, Timbalan Menteri Besar Kelantan Datuk Mohd Amar Nik Abdullah menegaskan bahawa peruntukan tidak cukup punca utama Kelantan berdepan masalah bekalan air bersih.


Azalina nafi letak jawatan penasihat khas PM

Ahli Parlimen Pengerang Datuk Seri Azalina Othman Said hari ini menafikan beliau meletak jawatan sebagai Penasihat Undang-Undang dan Hak Asasi Manusia, kepada Perdana Menteri Datuk Seri Ismail Sabri Yaakob.

“Saya ingin mengesahkan bahawa setakat 31 Ogos 2022, saya masih berkhidmat sebagai Penasihat Undang-Undang dan Hak Asasi Manusia.

“Saya mengambil peluang ini untuk mengucapkan Selamat Hari Merdeka yang ke-65,” katanya dalam kenyataan di Facebook rasmi beliau hari ini.

Terdahulu, laporan awal Sinar Harian memetik sumber yang mendakwa Ahli Parlimen Pengerang itu telah meletak jawatan berkenaan semalam (Selasa, 30 Ogos 2022).

Untuk rekod, Azalina dilantik ke jawatan berkenaan pada pada 2 Oktober 2021.

Beliau dilantik ke jawatan tersebut selepas meletak jawatan sebagai Timbalan Yang di-Pertua Dewan Rakyat pada 23 Ogos 2021 atas beberapa alasan.

Antara alasan berkenaan termasuk disebabkan kapasiti moral peribadi, yang mana katanya, terdapat konflik peranan dan tanggungjawab antara menjadi ahli Majlis Tertinggi (MT) UMNO dan Ahli Parlimen dalam sebuah kerajaan gabungan.

Pada perhimpunan Taklimat Khas Presiden UMNO pada 27 Ogos lalu Azalina antara yang dijemput memberi ucapan pada majlis berkenaan.

Dalam ucapannya, Azalina telah mengkritik Ismail Sabri dengan berkata bahawa sesiapa sahaja yang menjadi perdana menteri perlu melantik “orang dia “untuk memudahkan urusan.

“Pelantikan peguam negara (AG) adalah atas nasihat PM dan PM harus melantik ‘orang dia’ sebagai peguam negara untuk mudahkan segala urusan.

“Jika kuasa penukarkan AG di tangan PM, mengapa PM tidak menukarkan AG, malah ia adalah bidang kuasa PM. Saya nak tanya satu sahaja, takkan nak tukar AG pun tak boleh.

“Di mana-mana negara, sesiapa yang menjadi Perdana Menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka,” kata Azalina.

Majlis taklimat itu diadakan setelah Mahkamah Persekutuan pada 23 Ogos lalu mengekalkan sabitan dan hukuman 12 tahun penjara serta denda RM210 juta terhadap Datuk Seri Najib Razak, seterusnya menghantar bekas Perdana Menteri itu terus ke Penjara Kajang.


Empat sekeluarga maut dalam perjalanan sambut hari jadi atuk

Empat sekeluarga maut manakala seorang lagi parah dalam nahas membabitkan dua kenderaan di Simpang Tiga, Jalan Kolam, Machap di Alor Gajah, Melaka, pagi tadi (Ahad, 13 November 2022).

Dalam kejadian kira-kira jam 7.45 pagi, Ibrahim Daud, 71; isterinya Latipah Dorahim, 66; menantu Syazana Tharin, 30; serta cucu, Yusuf Daniel Muhammad Izwan, 5, meninggal dunia akibat kecederaan parah di kepala.

Difahamkan, kesemua mangsa yang menaiki kenderaan pelbagai guna (MPV) Toyota Estima dalam perjalanan ke Langkawi untuk meraikan ulang tahun kelahiran Ibrahim.

Ketua Polis Daerah Alor Gajah Superintendan Arshad Abu berkata siasatan awal mendapati kemalangan berpunca apabila sebuah lagi kereta terlibat jenis Toyota Land Cruiser cuba keluar daripada simpang untuk membelok ke kanan sebelum hampir melanggar Toyota Estima yang sedang meneruskan perjalanan.

“Pemandu MPV, Muhammad Izwan Ibrahim, 30, yang sedang meneruskan perjalanan cuba mengelak ke arah kanan dan membrek sejauh lima meter tetapi melanggar juga Land Cruiser di bahagian kiri hadapan.

“Kejadian itu menyebabkan mangsa lelaki warga emas meninggal dunia di tempat kejadian akibat kecederaan parah di kepala,” katanya dalam kenyataan hari ini menurut Awani.

Mengulas lanjut beliau berkata, rempuhan itu menyebabkan Ismail meninggal dunia di tempat kejadian manakala isteri, menantu dan seorang cucunya meninggal dunia ketika menerima rawatan di Hospital Alor Gajah.

“Pemandu Land Cruiser turut ditahan jam 11 pagi tadi semasa memberi keterangan di Balai Polis Trafik Alor Gajah dan hasil ujian saringan air kencing didapati negatif dadah,” katanya.

Kes disiasat mengikut Seksyen 41(1) Akta Pengangkutan Jalan 1987.


PKR dakwa berita palsu bakal mengadakan pemilihan semula

Spekulasi bahawa 53 Cabang Parti Keadilan Rakyat (PKR) berdepan pemilihan semula dalam masa terdekat adalah berita palsu, kata Pengerusi Jawatankuasa Pemilihan Parti Dr Zaliha Mustafa.

Beliau berkata selaku Pengerusi Jawatankuasa Pemilihan Pusat Keadilan, adalah mustahil sekiranya beliau tidak dimaklumkan terlebih dahulu oleh Pejabat Setiausaha Agung jika benar ada surat daripada Jabatan Pendaftaran Pertubuhan Malaysia (ROS) berkaitan perkara itu, lapor Bernama.

Katanya beliau juga berada dalam jawatankuasa yang menguruskan beberapa hal yang timbul berkaitan pemilihan parti baru-baru ini dengan ROS.

“Saya ingin menyangkal dan menegaskan bahawa berita tersebut adalah berita palsu. Ini adalah rentetan daripada sebuah hantaran di ruang media sosial yang saya sifatkan sebagai tidak bertanggungjawab dan sengaja dikeluarkan atas tujuan provokasi,” menurutnya dalam kenyataan hari ini.


Mahkamah batal keputusan PRU-15 Parlimen Kuala Terengganu

Mahkamah Pilihan Raya Kuala Terengganu membatalkan kemenangan Datuk Ahmad Amzad Hashim bagi kerusi Parlimen Kuala Terengganu pada Pilihan Raya Umum ke-15 (PRU-15), lapor BH.

Hakim Mahkamah Tinggi, Datuk Seri Mohd Firuz Jaffril membenarkan petisyen pilihan raya yang difailkan calon Barisan Nasional (BN) di kerusi Parlimen itu, Mohd Zubir Embong selepas pihak pempestiyen berjaya membuktikan wujudnya unsur rasuah ketika kempen PRU-15.

Menurut Mohd Firus, walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Mahkamah turut memerintahkan pihak responden membayar RM50,000 kepada pempestiyen dan membenarkan penangguhan keputusan selama 14 hari bagi membolehkan Amzad membuat rayuan serta memfailkan permohonan rasmi penggantungannya sebagai ahli Parlimen.

Amzad diwakili peguam Wan Rohimi Wan Daud manakala Mohd Zubir diwakili peguam Datuk Mohd Hafarizam Harun.

Pada PRU15, Amzad memenangi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.

Sementara itu, Wan Rohimi berkata, pihaknya akan memfailkan notis rayuan kepada Mahkamah Persekutuan secepat mungkin selepas Aidiladha.

Beliau berkata, pihaknya juga akan membuat permohonan rasmi untuk menggantung keputusan mahkamah supaya PRU tidak diadakan sehingga rayuan diputuskan oleh mahkamah dalam tempoh enam bulan.


Wallahi Wabilahi Watallahi, kata Najib sekali lagi ikut cara orang Arab

Datuk Seri Najib Razak sekali lagi mengulangi kenyataan bahawa beliau tidak tahu, tidak meminta dan tidak pernah mengarahkan sesiapa untuk memindahkan RM42 juta wang SRC International Sdn Bhd (SRC) ke dalam akaunnya.

Bagaimanapun, kenyataan bekas Presiden UMNO itu diawali dengan menyebut ‘Wallahi Wabilahi Wattawallahi’ – perkataan yang sering diucapkan seolah-olah bagi menunjukkan seseorang itu ‘bersumpah laknat’, sedangkan dalam Islam tiada istilah ‘sumpah laknat’.

Kenyataan Najib itu dibuatnya pada sidang media secara dalam talian bersama peguamnnya Tan Sri Muhammad Shafee Abdullah sejurus Mahkamah Rayuan hari ini menolak permohonannya untuk mengetepikan sabitan dan hukuman penjara dan denda dijatuhkan Mahkamah Tinggi Kuala Lumpur pada 28 Julai tahun lalu.

“Sebagai seorang yang beragama Islam saya nak menyatakan Wallahi Wabilahi Wattawallahi… bahawa saya tidak tahu, saya tidak minta, saya tidak pernah mengarahkan sesiapa untuk memindahkan RM42 juta itu ke akaun peribadi saya,” kata bekas Perdana Menteri pertama Malaysia yang ditangkap, dibicara dan dijatuhi hukuman penjara serta denda atas kesalahan jenayah.

Untuk rekod, Mufti Pulau Pinang, Datuk Seri Dr Wan Salim Wan Mohd Noor membahagikan sumpah kepada dua kategori iaitu sumpah sebenar, manakala satu lagi pula melibatkan sumpah yang ‘lagha’ atau sia-sia.

“Sumpah yang ‘lagha’ ini adalah kebiasaan kita. Ia sebagaimana kebiasaan dalam kalangan orang Arab yang selalu menyebut lafaz sumpah seperti ‘Wallahi’, ‘Wabillahi’ atau ‘Watallahi’.

“Mereka menggunakan perkataan itu untuk menekankan suatu perkara, bukannya bersumpah,” katanya.

Untuk rekod juga, bekas Menteri di Jabatan Perdana Menteri (hal-ehwal agama), Datuk Seri Dr Zulkifli Mohamad Al-Bakri ketika menjadi Mufti Wilayah Persekutuan, berkata, tiada istilah sumpah laknat dalam perundangan Islam kecuali membabitkan perkara li’an.

Perkara li’an ialah:

Jika seorang suami menuduh isterinya berzina, dia akan dikenakan hukuman qadlif, jika ia tidak dapat membuktikan tuduhan dengan membawa 4 orang saksi. Dalam keadaan ini, suami boleh menggunakan acara li’an untuk mengelakkan hukuman ke atasnya. Jika pihak-pihak kepada suatu perkahwinan telah bersumpah secara li’an mengikut Hukum Syarak di hadapan Hakim Syarie, dalam hukumannya. Hakim Syarie itu akan memerintahkan mereka farak dan dipisahkan dan tinggal berasingan selama-lamanya.

Bagaimanapun, Dr Zulkifli berkata mubahalah dalam Surah Ali Imran ayat 61 tidak merujuk kepada sistem perundangan Islam sebaliknya kategori sumpah dalam pendebatan untuk menyokong hujah yang benar.

“Mubahalah tidak menjadi satu tuntutan sekiranya kes sedang dibicarakan di mahkamah. Bahkan proses keadilan di mahkamah tidak eksekutif pada sumpah sahaja, bahkan pembuktian yang lain seperti pengakuan, penyaksian dan pembuktian di hadapan hakim,” katanya.

Mubahalah menurut istilah, adalah dua pihak yang saling memohon dan berdoa kepada Allah SWT supaya Allah SWT melaknat dan membinasakan atau mengazab pihak yang batil (salah) atau menyalahi pihak kebenaran.

Peristiwa mubahalah pernah dilakukan oleh Rasulullah SAW terhadap pendeta Kristian dari Najran pada tahun ke-9 Hijriah, sebagaimana disebutkan dalam surah Ali Imran ayat 61 yang bermaksud:

“Kemudian sesiapa yang membantahmu (wahai Muhammad) mengenainya, sesudah engkau beroleh pengetahuan yang benar, maka katakanlah kepada mereka: “Marilah kita menyeru anak-anak kami serta anak-anak kamu, dan perempuan-perempuan kami serta perempuan-perempuan kamu, dan diri kami serta diri kamu, kemudian kita memohon kepada Allah dengan bersungguh-sungguh, serta kita meminta supaya laknat Allah ditimpakan kepada orang-orang yang berdusta”.

Sebelum ini, pada 28 Julai 2020, Najib juga melafazkan ‘sumpah laknat’ dihadapan Hakim Mohd Nazlan Mohd Ghazali ketika diberi peluang bercakap selepas penghujahan mitigasi pendakwaan dan pembelaan.

Najib juga pernah melafazkan ‘sumpah laknat’ di Masjid Jamek Kampong Baru menafikan pembabitan dalam pembunuhan melibatkan warganegara Mongolia, Altantuya Shaariibuu.

Dr Zulkifli juga pernah memberi contoh mengenai seseorang yang biasa menyebut ‘tidak, demi Allah’ dan bahkan, ‘demi Allah’. Kata-kata yang demikian tidak dianggap sumpah dari segi syarak, sebagaimana firman Allah SWT dalam surah Al-Maidah ayat 89 yang bermaksud:

“Kamu tidak dikira salah oleh Allah tentang sumpah-sumpah kamu yang tidak disengajakan (untuk bersumpah), akan tetapi, kamu dikira salah oleh-Nya dengan sebab sumpah yang sengaja kamu buat dengan bersungguh-sungguh.”

Beliau juga mengetengahkan hadis riwayat al-Bukhari (6286) dan Abu Daud (3254) di mana Aisyah radiallahu anha berkata “Ayat ini diturunkan berkaitan dengan kata-kata seorang lelaki yang menyebut tidak, demi Allah! Dan bahkan, demi Allah!”.


Kes jangkitan baharu Covid-19 kekal bawah paras 3,000

Kes jangkitan baharu Covid-19 harian yang dilaporkan hari ini kekal bawah paras 3,000 kes.

Menurut Kementerian Kesihatan Malaysia (KKM), jumlah jangkitan hari ini adalah sebanyak 2,690 kes baru dan menjadikan kumulatif keseluruhan kes kini adalah sebanyak 2,767,044.

Jangkitan baru yang dilaporkan hari ini adalah yang terendah dalam 14 hari, sejak December 20.

Jumlah kemasukan hospital pesakit Covid-19 di seluruh negara bagi tujuh hari lepas telah menurun sebanyak 2.1 peratus berbanding tujuh hari sebelum ini.

Bagaimanapun, berbeza dengan trend nasional, kemasukan hospital pesakit Covid-19 di Negeri Sembilan telah meningkat (bertambah 17.7 peratus).


Melayu asyik berpolitik, babi juga yang untung

Politik Cina untungkan bangsa mereka, politik Melayu Islam?

SAYA cukup hairan orang Melayu dengan agama Islam sebagai panduan, sepatutnya berpolitik berpada-pada. Ini tidak politiknya mengalahkan orang kafir. Tidak habis-habis berpolitik. Dua puluh jam empat berpolitik.

Jika berpolitik itu menguntungkan tidak apa. Ini tidak, merugikan ada. Malah semakin rugi, rugi dan rugi. Siapa yang untung kalau bukan ultra kiasu.

Cukup, cukup, cukuplah… berpolitik sebegini.

Kalau tidak mahu mengambil politik Islam sebagai asas dalam berpolitik, sekurang-kurangnya tengoklah politik orang Cina. Cukup ‘smart’, berstrategi dan menguntungkan bangsa mereka. Melayu Islam macam mana?

Ingatkan selesai PRN Sabah, maka sudah reda. Sabah bergolak kembali. Begitu juga dengan Melaka.

Kerajaan Pusat pun masih tidak sedap hati, walaupun kononnya mendapat sokongan dua pertiga. Semua itu belum ada kepastian. Kenapa semua ini boleh berlaku? Fikirkan…

Sampai bila kita harus begini? Bila nak fokus masalah rakyat. Kasihanilah rakyat. Rakyat bergelut dengan masalah ekonomi, seperti kenaikan harga barang. Barang apa yang tidak naik hari ini. Semua barang naik harga.

Contohilah, politik orang Cina. Naik sahaja harga babi, mereka akan tekan kerajaan sampai membawa perkara ini masuk Kabinet.

Sepatutnya apabila perkara ini dibawa ke Kabinet, bincang sekali, pencemaran yang dibawa oleh babi yang tidak berkesudahan. Begitu juga penternakan babi di kawasan majoriti tempat tinggal orang Melayu.

Pulau Pinang itu ultra kiasu yang memerintah, pergi tengok ladang babi, di mana mereka ternak. Sepatutnya ternaklah di kawasan pemakan babi. Tetapi mereka ternak di kawasan orang yang tidak makan babi. Bukan sahaja di Pulau Pinang tetapi seluruh negara.

Apa yang menyebabkan mereka berjaya menjadikan babi itu ‘halal’ harga dan penternakannya secara besar-besaran?

Jawapan mudah, tiga rukun politik orang Cina menyatukan mereka sehingga menjadi begitu kuat, iaitu pertama, jaga pendidikan kaum mereka, kedua, jaga NGO (parti politik) mereka agar terus kuat mendesak kerajaan dan ketiga, jaga media mereka. Tambah satu lagi, dengan adanya tiga rukun, kepentingan ekonomi mereka terjamin melalui NGO yang ditubuhkan.

Dalam kata lain, berpegang kepada tiga ini, perpaduan mereka begitu mantap terjalin.

Pendidikan vernakular mereka langsung tidak boleh diusik, meskipun begitu ramai murid mereka yang tidak menguasai agenda hidup bernegara, seperti penguasaan bahasa kebangsaan. Tidak cukup dengan pembiayaan sepenuh kerajaan terhadap sekolah vernakular, mereka mahukan kerajaan bantu juga sekolah persendirian dan universiti bersendirian mereka berasaskan Cina.

Pendek kata, proses pencinaan institusi Pendidikan mereka begitu berjaya, kerana berpegang kepada rukun pertama ini.

Kedua, NGO-NGO dan parti politik mereka begitu kuat mendesak dan saling sokong menyokong. NGO Cina yang paling banyak di negara ini walaupun bilangan penduduknya tidak seramai Melayu Bumiputera. Hampir 10 ribu buah. NGO Melayu pun tidak sebanyak itu, walaupun Melayu itu adalah majoriti. Tidak mengapalah, Malaysia kan negara demokrasi?

Apabila Hua Zong dan Dong Jiao Zong bersuara, semua akan bersatu menyokong. Sebab itulah mereka tidak pernah kalah, kita yang selalu mengalah.

Rukun ketiga, media elektronik, media cetak dan media sosial mereka begitu aktif bergerak dan menyebarkan berita. Saban hari mereka bersosialisasi dengan semua media ini, sehingga langsung tidak membaca atau menonton media dalam arus kebangsaan.

Tiga rukun menjadi perpaduan mereka begitu mantap sehingga Kerajaan (Melayu) merasa tertekan.

Apabila tertekan, maka keluarlah kata, itu hak bukan-Melayu (Cina) yang termaktub dalam Perlembagaan. Sedangkan ia bukan hak, kerana kita sudah memberikan hak itu.

Itulah sifat Melayu, bila senang, raikan orang lain. Bila susah, baru cari bangsa sendiri, seagama.

Naratif yang sama seperti susah payah memperjuangkan kemerdekaan. Ketika susah, bermatian-matian Melayu Islam dan Bumiputera, mempertahankan tanah air sehingga nyawa menjadi gadaian.

Bila sudah senang dan merdeka, Melayu seagama sudah tidak ingat lagi, yang dia ingat Melayu, Cina, India.

Dalam kata lain, ketika susah (berjuang menentang penjajah) ingat saudara seagama. Bila senang atau merdeka, raikan orang lain, Melayu, Cina, India, walaupun agenda hidup bernegara tidak dihayati.

Pendek kata, dengan tiga rukun ini, mereka menjadi secina-cinanya. Proses cinanisasi sangat kuat dana kental. Tidak ada siapa yang boleh menerobos termasuk kerajaan.

Sebab itulah kita lihat, sekolah vernakular mereka, seolah-olah langsung tidak boleh disentuh. Dong Zong dan Jiao Zong, begitu kuat di bawah naungan Hua Zong.

Kita bagaimana? Semua aspek bergaduh, sesama parti bergaduh, sesama NGO bergaduh. Buat apa sahaja, semuanya bergaduh. Sampai bila kita harus begini?

Tengok ultra kiasu sejak berada dalam kerajaan, senyap sahaja. Senyap tetapi mereka bekerja.

Tidak seperti 22 bulan ketika dapat peluang memerintah selepas PRU14 dahulu. Dua puluh dua bulan dahulu, mereka begitu banyak belajar dan mengambil iktibar dan pengajaran.

Hari ini, menteri-menteri dan timbalan-timbalan serta yang dilantik berada dalam kerajaan semua buat kerja, sehingga kita sendiri menggelar mereka seperti Saidina Omar al-Khattab, walaupun saya naik termuntah apabila membacanya.

Logiknya, mereka mestilah kena tunjukkan kepada orang Melayu hari ini. Mereka kena buat kerja. Maka turunlah mereka ‘sendirian’ ke tempat-tempat awam, seperti LRT, Keretapi, dan sebagainya, kononnya ‘tanpa pengawal’ atau pasukan pengiring.

Tetapi ingat, strategi ini mereka war-warkan dalam media sosial, supaya dapat mencairkan hati Melayu.

Selepas ini akan berkatalah orang Melayu, inilah Saidina Omar al-Khattab moden atau Umar Abdul Aziz moden.

Inilah strategi ultra kiasu yang telah mereka belajar daripada ‘kesilapan’ sebelum ini.

Saya masih ingat lagi, apabila mereka berjaya merampas Pulau Pinang, maka nama Khalifah Umar Abdul Aziz dijaja ke sana ke sini untuk mencairkan hati-hati Melayu.

Memang waktu itu, kita berjaya dicairkan. Strategi ini dihidupkan kembali. Kita pun terpedaya dan cair, lalu berkata, inilah Umar Abdul Aziz moden
Apa yang menjadi mereka begitu komited kalau bukan tiga rukun politik tersebut.

Sedarlah wahai pemimpinku dan umatku, janganlah terlalu berpolitik, cukup, cukup, cukuplah.

Saya amat mengharapkan dengan adanya NGO Muafakat Nasional, sekurang-kurang dapat menjadi satu wadah dan menyediakan satu rukun politik politik untuk menyatukan orang Melayu yang terlalu banyak berpecah. Contohilah orang Cina.

Walaupun mereka tidak ada Quran dan Sunnah yang menyatukan, paling kurang mereka berpegang kepada rukun politik. Kita ada Quran dan Sunnah, sebagai panduan, malangnya tidak dirujuk dalam berpolitik.

Mohd Ridhuan Tee Abdullah
Penganalisis politik/pendakwah

Tulisan ini adalah pandangan peribadi penulis yang dipetik dari laman Facebook beliau dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


ADUN Belantek, Mohd Isa meninggal dunia

Ahli Dewan Undangan Negeri (ADUN) Belantek, Datuk Mohd. Isa Shafie disahkan meninggal dunia jam 11.23 malam tadi di Hospital Sultan Abdul Halim (HSAH), Sungai Petani pada usia 69 tahun.

Awal Mei lalu, Allahyarham dilaporkan menerima rawatan di Unit Rawatan Rapi (ICU) HSAH.

Khabar duka itu dimaklumkan Pesuruhjaya Pas Kedah, Datuk Ahmad Yahaya, tengah malam tadi.

Menerima berita bahawa Almarhum Datuk (Ustaz Haji Mohd Isa bin Shafie) telah kembali ke rahmatullah pada jam 11.23 malam tadi di Hospital Sultan Abdul Halim, Sg Petani.

“Semoga Allah menerima segala amal jihad Almarhum dan dikumpulkan bersama para solihin. Salam takziah buat seluruh ahli keluarga,” konginya tengah malam tadi melalui Facebook.

Sementara itu, Menteri Besar Kedah, Datuk Seri Muhammad Sanusi Md. Nor yang juga Yang Dipertua (YDP) Pas Kawasan Sik menyifatkan allahyarham sebagai tempatnya belajarnya dan meminta nasihat.

“Beliau tempat saya belajar, bertanya pandangan, meminta dan mendengar nasihat, menimba ilmu dan petua (serta) bertanya tentang latar belakang di fulan dan si fulan yang beliau lebih kenali.

“Beliau  sering menelefon bertanya khabar dan berpesan pelbagai perkara bila lama tak dapat bersua muka. Dia sangat mengambil berat tentang keselamatan saya. Beliau adalah guru, sahabat, dan teman suka duka dalam perjuangan,” katanya.

Allahyarham Mohd. Isa merupakan bekas pegawai bomba lapangan terbang yang bertanding dan menang pertama kali sebagai ADUN Belantek pada Pilihan Raya Umum ke-10 tahun 1999.

Pada PRU-14, Allahyarham menang dalam saingan tiga penjuru menewaskan calon Barisan Nasional (BN) dan Pakatan Harapan (PH) dengan majoriti 2,574 undi.


Pengangguran pada September terus turun

Negara mencatatkan penurunan dalam kadar pengangguran sebanyak 4.5 peratus membabitkan 729,600 orang pada September lepas berbanding bulan sebelumnya, menurut Ketua Perangkawan Datuk Seri Dr Mohd Uzir Mahidin.

Beliau berkata kedudukan tenaga buruh bertambah baik apabila bilangan tenaga kerja buruh terus meningkat manakala pengangguran menunjukkan trend menurun.

“Peralihan lebih banyak negeri ke fasa berikutnya dalam Pelan Pemulihan Negara (PPN) membolehkan lebih banyak aktiviti perniagaan beroperasi semula dengan waktu operasi perniagaan dilanjutkan.

“Selain itu, kebenaran perjalanan rentas negeri di kawasan Lembah Klang ditambah dengan pembukaan semula industri pelancongan domestik di Terengganu dan Pulau Langkawi, Kedah juga menggalakkan lebih banyak aktiviti ekonomi pada bulan dikaji,” katanya lapor Bernama.

Data tersebut dikeluarkan dalam laporan Statistik Tenaga Buruh Malaysia hari ini.

Menurut beliau kesemua situasi positif itu telah mendorong pasaran buruh untuk kembali kukuh dan mendapatkan semula momentumnya.

Mohd Uzir berkata mengikut sektor ekonomi, pekerja dalam sektor perkhidmatan terus mencatatkan peningkatan terutamanya dalam aktiviti perdagangan borong dan runcit, perkhidmatan makanan dan minuman serta maklumat dan komunikasi.

Tenaga kerja dalam sektor pembuatan dan pembinaan juga mencatatkan perubahan positif manakala sektor pertanian, perlombongan dan kuari kekal menurun.

Mengulas lanjut mengenai situasi pengangguran pada September, Mohd Uzir berkata penganggur aktif atau mereka yang bersedia untuk bekerja dan aktif mencari pekerjaan merangkumi 83.7 peratus daripada jumlah penganggur dan kumpulan ini menurun sebanyak 2.6 peratus kepada 611,000 orang berbanding 627,500 orang pada Ogos.

“Aktiviti ekonomi dinamik yang berterusan akan mempercepatkan proses pemulihan perniagaan dan seterusnya dikaitkan dengan peningkatan dalam permintaan buruh yang akan mewujudkan lebih banyak peluang pekerjaan. Ekonomi negara dijangka akan meningkat pada bulan-bulan akan datang yang digambarkan oleh Prestasi Indeks Pelopor yang lebih baik,” katanya.

Menurut Mohd Uzir antara negeri yang mencatatkan penurunan kadar pengangguran ialah Putrajaya dengan 1.0 peratus, diikuti Melaka (3.0 peratus), Selangor (3.6 peratus), Negeri Sembilan (3.7 peratus) dan Pulau Pinang (3.7 peratus).

Dalam pada itu, beliau berkata terdapat sembilan negeri yang mencatatkan peningkatan dalam Kadar Penyertaan Tenaga Buruh (KPTB), yang menunjukkan lebih banyak penyertaan buruh dalam ekonomi.

KPTB tertinggi dicatatkan oleh Selangor (74.7%), Kuala Lumpur (73.6%), Pulau Pinang (70.7%), Putrajaya (70.2%) dan Sarawak (69.7%).


TikTok Malaysia ‘dunia ketiga’ wanita AS tular, cetus debat

Tiffany Werner sedang melawat pusat beli-belah Pavilion di Kuala Lumpur bulan lalu apabila dia merakam dan menyiarkan video di TikTok. “Untuk semua penduduk di Amerika (AS) yang menganggap saya berada di negara dunia ketiga, adakah ini kelihatan seperti dunia ketiga kepada anda?” kedengaran dia berkata.

Ibu berusia 42 tahun dari McHenry, Mississippi itu kemudian menyorot kamera dari wajahnya untuk mendedahkan bahagian dalam pusat beli-belah itu, yang mempunyai berbagai tingkat dan siri eskalator dalam corak zigzag.

Dalam klip video itu yang disiarkan pada 4 Jun lalu, Werner kemudian berkata “Kami tidak memiliki apa-apa seperti ini dari tempat asal kami. Amat menyukainya.”

TikTok itu kemudian tular. Sehingga kini menerima 2.4 juta tontonan, dan ia menjadi video yang paling banyak ditonton di akaun Werner, di mana dia biasanya menyiarkan video pendek yang mendokumentasikan perjalanannya yang kerap ke seluruh dunia bersama keluarganya.

Werner berkata dia menggunakan frasa “dunia ketiga”, kerana rakan-rakannya dari Mississippi telah menggunakan istilah itu untuk menerangkan tempat yang dia pergi, walaupun dia berkata dia sendiri tidak menyukai istilah itu.

Frasa “dunia ketiga” berasal pada masa Perang Dingin sebagai cara untuk menggambarkan negara yang tidak sejajar dengan Kesatuan Soviet atau AS, dan kemudian berkembang menjadi istilah yang digunakan untuk menggambarkan negara bukan Barat, menurut History.com.

Ramai ahli sejarah kontemporari percaya bahawa istilah itu sudah lapuk, dan ada yang memilih untuk menggantikannya dengan frasa “negara membangun”, walaupun di beberapa tempat melaporkan bahawa terdapat perselisihan pendapat dalam kalangan ahli akademik tentang istilah ini, terutama kerana beberapa negara bukan Barat mempunyai Keluaran Dalam Negara Kasar yang lebih tinggi berbanding negara di Eropah.

“Saya rasa ramai orang Amerika, sekurang-kurangnya mereka yang dekat dengan saya, benar-benar tidak tahu bagaimana penduduk di negara lain hidup,” katanya sambil menjelaskan bahawa dia membuat video itu untuk menunjukkan kepada mereka yang mungkin tidak pernah mengembara mengenai kebenarannya.

Pada 2019, Forbes melaporkan bahawa dalam tinjauan terhadap 2,000 rakyat AS, 40 peratus mengatakan mereka tidak pernah meninggalkan negara itu. Pelbagai pihak juga melaporkan bahawa rakyat AS kurang berkemungkinan melancong ke luar negara berbanding rakyat di kebanyakan negara lain.

Ia adalah sebahagian daripada siri TikTok yang menunjukkan semua perkara yang mengejutkannya tentang Malaysia. Werner mendokumenkan perjalanan keluarganya di Instagram dan TikTok.

Werner mula mengembara bersama suami dan dua anaknya tahun lalu dan sejak itu telah membawa anak-anaknya keluar dari sekolah supaya mereka boleh melawat dan mengetahui lebih lanjut tentang negara lain.

“Saya akan berjalan ke pusat beli-belah dan hanya gementar seluruh badan kerana keadaannya. Saya berasa sangat teruja,” katanya.

Empat sekeluarga itu berada di Malaysia pada awal Jun, kerana mereka sedang mencari tempat untuk tinggal sementara sambil cuba memperbaharui visa mereka ke Thailand, tempat mereka menginap sebelum ini.

Werner berkata dia tahu sedikit sahaja tentang Malaysia sebelum tiba, dan merakam lebih daripada 20 video dirinya ketika melawat tempat-tempat sekitar ibu negara dan mencuba masakan baharu di Kuala Lumpur.

Kandungannya yang difilemkan di Malaysia kini mendapat lebih daripada tiga juta tontonan.

Malaysia terkenal dengan “budaya pusat beli-belah,” dan terdapat lebih daripada 20 pusat beli-belah di Kuala Lumpur, menurut laman web pelancongan WonderfulMalaysia.com.

Walaupun pernah melawat pusat beli-belah di AS, Werner berkata dia merasakan pusat beli-belah direka dengan cara yang lebih baik di Malaysia berbanding di banyak bahagian di AS.

Werner juga berkata bahawa pusat beli-belah Malaysia, yang kadang kala mempunyai peta digital yang menyediakan laluan tepat tentang cara untuk pergi dari lokasi semasa anda ke kedai tertentu, amat mengagumkan berbanding dengan banyak pusat beli-belah AS.

“Teknologi baharu yang Malaysia ada jauh mengatasi imaginasi terdalam saya,” katanya sambil menambah, “Ia sangat mewah dan hebat. Maksud saya, kelas pertama.”

Werner berkata dia melawat Times Square di Kuala Lumpur dan “terpesona” dengan fakta bahawa terdapat taman hiburan dalaman, termasuk roller coaster yang berpusing di sekitar bahagian dalam pusat beli-belah itu.

Dia membeli dua tiket untuk anak-anaknya menaiki roller coaster, dan berkata ia adalah pengalaman yang berbeza secara drastik bagi mereka, kerana tidak banyak aktiviti mesra kanak-kanak untuk dilakukan di bandar McHenry, Mississippi.

“Jika anda pergi ke Google Earth dan mencari tempat asal saya, anda boleh melihat betapa terlindungnya anak-anak saya, dan betapa hebatnya semua perkara yang menyeronokkan di sini yang benar-benar di hujung jari mereka,” katanya.

“Jika saya seorang kanak-kanak, saya akan menjadi gila,” kata pelancong Amerika Syarikat, Tiffany Werner.

Di pusat beli-belah yang lain, Werner menemui istana melompat tempat kanak-kanak tempatan bermain, dan merakamnya di TikTok. “Jika saya seorang kanak-kanak, saya akan menjadi gila,” katanya dalam video itu.

Terdapat banyak medan selera dalaman dan terbuka di Malaysia, tempat vendor menyediakan gerai untuk menjual hidangan dan masakan yang berbeza.

Ketika Werner melawat medan selera Pasar Sentral di Kuala Lumpur, dia berkata, “Saya kagum dengan fakta bahawa anda boleh mendapatkan apa sahaja yang anda mahukan.”

“Jika anda mahukan makanan India, makanan Itali, makanan Cina, semuanya ada di sana.”

Werner juga berkata dia merasakan terdapat lebih banyak restoran di sekitar bandar daripada yang biasa dilihatnya, dengan kebanyakan daripadanya terus dibuka 24 jam sehari. “Ia seperti kami tidak boleh makan dengan cukup,” katanya.

Sebelum Werner ke Bangkok, dia tidak menyedari bahawa Thailand, dan beberapa negara lain di Asia Tenggara, mempunyai perkhidmatan penghantaran dan kenderaan Grab, yang diasaskan di Malaysia pada 2012.

Werner memesan pelbagai hidangan makanan melalui penghantaran Grab dan berkelah bersama keluarganya, merakamnya dan menyemak perkhidmatan di TikTok.

Di tempatnya, Werner tidak selalu mempunyai akses kepada Uber atau perkhidmatan yang boleh menghantar makanan, dan berkata apabila dia memesan Grab di Malaysia, dia kagum kerana makanan itu tiba dalam masa 30 minit dan dihantar terus ke pintu rumahnya, walaupun dia tinggal di bangunan tinggi.

“Ia benar-benar menunjukkan bahawa mereka bekerja keras dan memberi perhatian yang tinggi. Maksud saya, minuman itu dibungkus dengan baik,” katanya, sambil menambah ia mengejutkannya kerana dia sudah biasa merasakan seperti “separuh minuman coke akan tumpah dan kentang goreng Perancis menjadi sejuk disebabkan masa pesanan tiba.”

Sebelum tiba di Malaysia, Werner berkata dia membayangkan kebanyakan penduduk beragama Buddha, sama seperti Thailand. Tetapi dia terkejut apabila mengetahui bahawa agama rasmi Malaysia adalah Islam, walaupun agama lain juga boleh diamalkan secara bebas, mengikut Perlembagaan Malaysia.

Mengunjungi lokasi seperti Tugu Negara untuk menghormati mereka yang terkorban semasa perjuangan Malaysia menuntut kemerdekaan, dan Istana Negara, membantunya mempelajari perkara tentang negara yang tidak dipelajarinya di sekolah.

“Setiap negara mempunyai sejarahnya sendiri, dan ia merupakan pengalaman pembelajaran yang hebat untuk mengetahui tentang budaya ini untuk diri saya sendiri,” katanya, sambil menambah bahawa dia mahu anak-anaknya tidak hanya belajar tentang sejarah dari perspektif Amerika.

Mengimbas kembali TikTok tularnya tentang Malaysia, di mana dia mencabar orang yang mungkin merujuk kepada Malaysia dengan istilah yang dipertikaikan, “dunia ketiga”, Werner berkata, “Saya suka membuka perbualan yang sukar, dan saya gembira ia mendapat sambutan yang begitu baik. .”

Menurut senarai klasifikasi negara Pertubuhan Bangsa-Bangsa Bersatu (PBB) untuk 2022, Malaysia secara rasminya adalah “negara membangun”, tetapi ia tidak berada dalam senarai negara “kurang maju” di dunia.

Pada tahun 2020, Forbes melaporkan bahawa Malaysia melabur sumber untuk menjadi sebahagian daripada Pertubuhan Kerjasama dan Pembangunan Ekonomi, sebuah kolektif negara maju yang sering dirujuk sebagai “kelab negara kaya”.

Werner berkata dia ingin kembali ke Malaysia untuk perjalanan yang lebih lama, sambil menjelaskan, “Saya tidak tahu mengapa sesetengah orang masih menggunakan istilah ‘dunia ketiga’, tetapi mereka perlu menyemak diri mereka sendiri kerana tempat ini menakjubkan.”

Ramai yang mengulas videonya memberitahu Werner bahawa mereka berasal dari Malaysia, atau mempunyai bendera Malaysia di sebelah nama pengguna mereka.

Pengulas bersetuju bahawa sesetengah orang seolah-olah mempunyai salah tanggapan tentang kehidupan penduduk pelbagai kaum di Malaysia.

“Malangnya … sesetengah orang masih menganggap bahawa rumah kami di atas pokok… lol,” kata satu komen yang mendapat 138 tanda suka.

Pengulas lain berkata mereka bersetuju bahawa adalah salah untuk merujuk Malaysia menggunakan istilah “dunia ketiga”, dan mereka berpendapat orang asing harus melawat negara ini sebelum membuat pertimbangan mengenainya.

Sejak meninggalkan Malaysia, Werner telah kembali ke Thailand dan kini menetap di Tbilisi, Georgia, di mana dia merakam kandungan tentang pengalaman dan perjalanannya.

“Saya gembira untuk menyebarkan keseronokan dan kesedaran tentang budaya yang berbeza,” katanya sambil menambah, “Saya berharap dapat menggalakkan orang ramai keluar dari kotak mereka, pada dasarnya.”

Werner berkata dia mahu kandungannya memberi inspirasi kepada penonton untuk “pergi melihat orang yang berbeza, tempat yang berbeza dan cara hidup yang berbeza.” – SCMP


Kenapa kami Keluarga Malaysia M40 sering dianaktirikan?

Kerajaan harus menghulurkan pemberian tunai kepada golongan berpendapatan sederhana (M40) untuk membantu mengurangkan kesan kenaikan harga, kata netizen.

Mereka berkata demikian ketika memberi ulasan kepada pengumuman Perdana Menteri Datuk Seri Ismail Sabri Yaakob semalam bahawa kerajaan akan memberikan pelepasan tunai tambahan sebanyak RM100 kepada isi rumah B40 dan RM50 untuk bujang.

Kumpulan pendapatan M40 merujuk kepada pendapatan isi rumah antara RM4,851 dan RM10,970 sebulan.

Semalam, Ismail Sabri mengumumkan bantuan bayaran tambahan RM100 kepada penerima Bantuan Keluarga Malaysia (BKM) ekoran cabaran kos sara hidup dan kenaikan harga barang makanan dihadapi rakyat ketika ini.

Beliau berharap dengan bantuan tambahan tersebut akan dapat meringankan beban rakyat yang terkesan susulan kenaikan inflasi ketika ini, khususnya kepada golongan B40.

Bantuan tambahan RM100 akan diberi kepada isi rumah, sementara RM50 untuk individu bujang dan akan mula dibayar secara berperingkat pada 27 Jun ini membabitkan peruntukan berjumlah RM1.74 bilion.

Beliau berkata, setiap penerima bakal menerima sehingga RM500 mengikut kategori kelayakan BKM masing-masing dengan bantuan tunai tambahan dibayar bersekali dalam bayaran Fasa 2, membabitkan peruntukan tambahan bernilai RM630 juta.

Perdana Menteri berkata, ia akan memberi manfaat kepada hampir 8.6 juta penerima, merangkumi 4 juta isi rumah, 1.2 juta warga emas dan 3.4 juta individu bujang.

Namun, rata-rata keluarga M40 terus mengeluh, menurut laporan NST.

“Keluarga berpendapatan sederhana sering diketepikan daripada program bantuan kewangan kerajaan sedangkan sebenarnya ramai daripada mereka berada dalam keadaan yang teruk,” tulis seorang pengguna di Facebook.

“Kami semua merasai tekanan, jadi semua rakyat Malaysia B40 dan M40 memerlukan bantuan kewangan,” kata seorang lagi.

“(Bantuan kewangan) hanya untuk B40 sahaja? Bagaimana dengan kumpulan (pendapatan) lain? Dengan kenaikan kos sara hidup yang begitu drastik, M40 juga memerlukan bantuan,” komen seorang pengguna.

“M40 dilupakan lagi. Kami juga menderita,” tulis seorang pengguna Facebook.


Sekali lagi BN minta tangguh menghadap Agong, abai titah lagi?

Nampaknya Barisan Nasional (BN) sekali lagi meminta untuk menangguhkan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah walaupun sudah dititahkan hari ini (Rabu).

Langkah meminta untuk menangguhkan tersebut adalah kali kedua diminta oleh BN walaupun sepatutnya dititahkan berbuat demikian pada Isnin.

Timbalan Presiden MIC Datuk Seri M.Saravanan yang mengesahkan perkara itu berkata BN masih mengekalkan keputusan tidak menyokong mana-mana gabungan untuk membentuk kerajaan.

“Kita harap (sesi menghadap esok) boleh ditangguhkan…tak tahu boleh ke tidak. Kita bukan nak tubuh kerajaan, tapi nak nyatakan pendirian sahaja (ketika menghadap),” katanya dipetik laporan Bernama.

Dalam pada itu, Hishammuddin yang juga Bendahari BN berkata keputusan untuk menangguhkan hanya akan diketahui pada pagi Rabu.

“Bukan amalan kita bercerita pada khalayak. Sama ada (nak) mohon penangguhan (menghadap) atau tidak, anda akan tahu esok,” katanya.

Untuk rekod, BN mengadakan mesyuarat Dewan Tertinggi BN malam tadi.

Al-Sultan Abdullah pada Selasa menitahkan 30 Ahli Parlimen BN menghadap Seri Paduka di Istana Negara secara individu pada jam 10.30 pagi esok.

Ketika ini, keputusan untuk melantik Perdana Menteri (PM) masih belum dapat dimuktamadkan walaupun Perikatan Nasional (PN) sudah menghantar bukti dokumen sokongan yang dimiliki mereka untuk membentuk kerajaan.

Malah, Pengerusi PN semasa sidang media semalam juga menunjukkan bukti dokumen yang dihantar ke Istana Negara dan menegaskan pendirian menolak kerjasama dengan Pakatan Harapan (PH).

Pada Isnin lalu, Pengerusi BN, Datuk Seri Ahmad Zahid Hamidi mengambil langkah mengadakan perjumpaan dengan pemimpin PH bersama Ahli Parlimen BN dengan kononnya untuk mendapatkan sokongan bagi melantik Datuk Seri Anwar Ibrahim sebagai PM.


Jumlah terkini penduduk Malaysia 32.4 juta

Penduduk di Malaysia berjumlah 32.4 juta mengikut penemuan Utama Banci Penduduk dan Perumahan 2020, kata Perdana Menteri Datuk Seri Ismail Sabri Yaakob.

Beliau berkata purata Kadar Pertumbuhan Tahunan dikompaun (CAGR) penduduk adalah 1.7 peratus dalam tempoh 10 tahun, menurut laporan Bernama.

Menurutnya daripada jumlah itu, 29.8 juta atau 91.7 peratus adalah warganegara manakala 2.7 juta atau 8.3 peratus bukan warganegara.

Perdana menteri berkata banci juga mendapati 52.3 peratus ialah lelaki manakala 47.7 peratus perempuan dengan nisbah jantina adalah 110 lelaki berbanding 100 wanita.

“Penemuan banci juga menunjukkan negeri yang mempunyai bilangan wanita melebihi lelaki adalah Wilayah Persekutuan Putrajaya iaitu 100 wanita bersamaan 96 lelaki,” katanya ketika berucap pada majlis perasmian pelancaran Laporan Penemuan Utama Banci Penduduk dan Perumahan 2020 di Shah Alam, hari ini.

Ismail Sabri berkata bagi statistik mengikut etnik, penduduk bumiputera mencatatkan peratusan tertinggi iaitu sebanyak 69.4 peratus diikuti Cina (23.2 peratus), India (6.7 peratus) dan lain-lain (0.7 peratus).

Dari segi kumpulan umur pula, beliau berkata dapatan menunjukkan 6.8 peratus adalah berumur 65 tahun dan ke atas, 69.3 peratus ialah umur bekerja (15 hingga 64 tahun) dan bakinya 24 peratus dalam kalangan umur muda (0 hingga 14 tahun).

“Warga emas iaitu penduduk yang berumur 60 tahun ke atas telah direkodkan sebanyak 10.4 peratus (3.4 juta) berbanding 2010 sebanyak lapan peratus (2.2 juta).

“Umur muda telah menunjukkan penurunan daripada 27.6 peratus pada 2010 kepada 24 peratus pada 2020,” katanya.

Perdana Menteri berkata dari segi tempat kediaman pula, sebanyak 9.6 juta telah dibanci serta terdapat 8.2 juta Isi Rumah (IR) dengan Purata Saiz IR persendirian adalah sebanyak 3.8.

Beliau berkata penemuan Banci 2020 itu akan dijadikan tanda aras baharu untuk kerajaan menggariskan polisi dan dasar berkaitan dalam pembangunan kesejahteraan rakyat, di samping dapat memberikan input menyeluruh dalam pelaksanaan dasar sedia ada seperti Wawasan Kemakmuran Bersama 2030, Rancangan Malaysia Ke-12 dan Agenda 2030 Pembangunan Mampan (SDGs).

Katanya dalam menghasilkan statistik kependudukan dan demografi melalui pelaksanaan Banci 2020 itu, kerjasama strategik antara Jabatan Perangkaan Malaysia dengan kementerian, agensi kerajaan negeri, pihak berkuasa tempatan dan pihak swasta serta masyarakat umum telah terjalin erat bagi menjamin integriti data yang diterbitkan.

Ismail Sabri turut menzahirkan penghargaan kepada semua yang terlibat dalam menjayakan pelaksanaan banci berkenaan bagi mendapatkan hasil bermanfaat kepada negara dan rakyat, bukan sahaja untuk generasi masa kini tetapi generasi akan datang.

Beliau juga menyeru rakyat negara ini untuk terus membudayakan data dan maklumat dalam pengurusan kehidupan supaya negara dapat membentuk tamadun bangsa yang berfikiran kritis dan analitik berpaksikan data.

“Statistik dan data ini amat berkait rapat dengan pola berfikir dan seterusnya diolah kepada keputusan dan keberhasilan.

“Natijahnya, negara bakal melahirkan rakyat yang berminda kelas pertama selaras dengan aspirasi Keluarga Malaysia ke arah mencapai negara maju pada 2030,” katanya.


‘Kami bukan sekadar pembantu’

Puteri UMNO mengingatkan pemimpin parti itu bahawa pergerakan berkenaan bukan sekadar pembantu untuk memenangi pilihan raya sahaja, sebaliknya ia adalah wadah perjuangan anak muda.

Ketuanya, Datuk Zahida Zarik Khan berkata, sayap bongsu UMNO itu mesti menjadi ejen pemodenan pandangan politik baharu tanpa melupakan akar umbi, selain terus memupuk nilai-nilai politik dan mengukuhkan perpaduan dalam kalangan rakyat.

“Kita juga mesti menjadi inspirasi anak muda untuk melihat negara ini diperintah berasaskan prinsip demokrasi yang murni. Melaksanakan tanggungjawab memajukan negara ini berasaskan keadilan tanpa mengira kaum dan darjat,’ katanya menyampaikan ucapan dasar pada persidangan perwakilan pergerakan itu sempena Perhimpunan Agung UMNO (PAU) 2020 di PWTC hari ini.

Katanya, sebagai parti orang Melayu, UMNO tidak lupa kepada akar kita, untuk terus berjuang membela nasib orang Melayu.

“Membina negara bangsa Malaysia berteraskan asas budaya bahasa dan agama kaum asal negara ini,” katanya.

Zahida dalam ucapannya turut menekankan kepada kepentingan untuk sayap itu memperkuatkan parti dengan menarik sokongan pengundi atas pagar dan memperbetulkan persepsi negatif netizen tehadap UMNO.

“Terpulang pada kita untuk meyakinkan rakyat tentang apa yang telah kita lakukan dan apa yang akan kita lakukan untuk mereka. Bersama-sama dengan parti keramat ini. Paling penting agenda bantu rakyat, santuni rakyat, faham denyut nadi rakyat, itu yang kita utamakan,” katanya.